Enrique Bolado futbolari ohiari azken agurra emango diote gaur Erandion

Enrique Bolado Pineda "Arturo" Erandioko futbolari ohia zendu zen pasa den zapatuan, Erandion, 84 urte zituela.Gaur emango diote azken agurra, 19:00etan, Altzagako San Agustin elizan. Ordura arte, bere hilotza Asuako Servisa tanatorioko beila-aretoan dago. Erandio Kirol Elkarteak eta Sestao River Klubak beren doluminak agertu dizkiote familiari.

Boladok Sestaon hasi zuen bere futbol-ibilbidea, ezkerreko erdilari postuan, 20 urte zituela, 1951-52 denboraldian. Hurrengo urtea ere Riverren egin zuen. 1953-54rako, ordea, Alavesagaz sinatu zuen. Bolado zerbitzu militarra egin behar zuen Arakan, baina Alaveseko zuzendaritzako kideren bat militarra zenez, Bolado salbuetsita geratu zen eta ez zuen soldaduska bete. Horri esker, futbol-zelaian zentratu zen. Bitartean, Athleticek tentatu eta kontratua egiten saiatu zen, baina Alaveseko zaleek azpimarratu dutenez, "Boladok, hitzeko gizona zenez, Deportivo Alavesengatik sinatu zuen, aurretik agindu zuen legez".

1953-54ko denboraldia arrakastatsua suertatu zen, eta Alaves taldeak Bigarren mailako liga irabazi eta Lehenengo Mailara igo zen. Boladok 26 partidatan jardun zuen eta gol bi sartu zituen. Beste denboraldi bitan jokatu zen Alavesen, biak Lehenengo Mailan, 16na partida jokatuz. 1955-56ko denboraldi hartan beste gol bi lortu zituen erandioztarrak. Halere, "Gloriosoak" sailkapenaren hondoa jo zuen, azkena geratuz, eta Bigarren Mailara jaitsi zen.

Real Jaenek kontratatuta, Boladok Lehenengo Mailan jarraitu zuen baina lau partida besterik ez zuen jokatu. Horregatik, denboraldia amaituta, beste talde baten bila hasi zen eta Ceutaraino joan zen Bigarren Mailan jarduteko. Afrikan denboraldi bakar bat eman ondoren, jaioterrira bueltatu zen eta Erandioko Kirol Elkartean amaitu zuen bere karrera, 1958-59an.


1936ko Gerran hildakoak gogoan

Urtero, azaroaren 1ean, ezker abertzaleak 1936ko gerran frankistek hildako gudariei eta oiartzuarrei lore eskaintza egin ohi die kanposantuan, gudarien omenez eraikitako monumentuan. Joan den ostegunean ere hala egin zuten. Ordukoa da irudia. Bertan ikus daitezke egungo udal gobernuko hainbat kide, aurretik alkate izandako Xabier Iragorri, eta ezker abertzaleko zenbait kide.


Tolosako Merkatarien zozketako lehen saria, hirugarrengoan bai

[/caption]

Tolosako merkatarien elkartearen Gabonetako zozketako lehen saria banatu dute gaur Arregi lore dendan. Hirugarren zenbakiak, hau da, 81.620 zenbakiak jaso du saria. Lehen biak ez dira agertu. Ondorioz, Iñigo Gurrutxagak eskuratu du bidaia bat egiteko 2.000 euroko balioa duen txartela.Olaberriara joan da saria.

Tolosako Merkatarien elkarteak, Tolosara, eskualdekoez gain kanpotik ere etortzen direla erosketak egitera azpimarratu nahi izan dute. Horren seinale da sari nagusia Goierrira joan dela. Eta lehen bi zenbakiak ez agertu izana ere, "eskualdeaz kanpokoak" izatea izan daitekeela adierazi dute.


Nera Lopez, estereotipoak auzitan jartzen trebeena

Aurrez aurre arte multidiziplinarioen I. lehiaketara 44 lan aurkeztu dira, eta datorren martxoaren 5etik aurrera erakusketa ikusgai izango da.

Martxoaren 8ko Emakumeen Nazioarteko Egunaren harira, Tolosako Udaleko Parekidetasun Sailak hainbat arte diziplina bildu dituen Aurrez aurre lehiaketa antolatu du, lehenengoz. Joan den ostiralean elkartu ziren epaimahaikideak, eta Nera Lopez Lanzeta tolosarraren lana hautatu zuten, irabazle izateko. Nabarmentzekoa da, Maite Garbayo, Danele Sarriugarte eta Leire San Martin izan direla erabakia hartu dutenak.

Guztira 44 lan aurkeztu dituzte lehiaketara, eta Lopezen obra aukeratu dute, besteak beste, "emakumea/feminismoa eta gizona/maskulinitatearen arteko uztartzea egiten duelako eta, modu horretan, horiei loturiko estereotipo eta rolak apurtzen dituelako". Bide beretik, epaimahaiak lan irabazleak proposatzen duen feminitate modeloa eta azpimarratu du epaian.

Bigarren saria Algorta aldera joan da, izan ere, Jokin San Jose Martinezen Berdintasuna ez da joko lana aukeratu dute. Bideo joko bat oinarri izan du algortarrak, eta rolak eta generoak ohikoen alderantzizkoak dira bere obran.

Aipatzekoa da, hirugarren saria ere tolosar batek jaso duela, Oihana Ugartek. Komunikazioa Inkomunikazioa izenburupean, grabatu bat egin du eta, epaimahaikideen iritziz, "oso hizkera garaikidea erabili du bertan, hainbat nortasun erakutsiz".

Azkenik, Gurutze Gorriko Algara eguneko zentrokoen Egunetik egunera, emakumeak aurrera lanari aipamen berezia egin dio lehiaketako epaimahaiak; zentroko kideek emakumearen historia anitza islatu nahi izan dute.

Emakumeen Nazioarteko Egunaren harira antolatutako lehen lehiaketa honetara aurkeztutako lanekin erakusketa prestatuko dute, eta datorren astetik aurrera obra guztiez gozatzeko aukera izango da Aranburu jauregian; martxoaren 5ean zabalduko dute, Askatu korapiloa izenburupean.


Euskal Presoen eskubideak bermatuko dituen oinarriekin agiria sinatu dute 29 eragilek

Joan zen larunbatean bilera egin zuten hainbat eragilek AAM Amnistiaren Aldeko Mugimenduarekin. Bilera hartan, euskal presoen eskubideak bermatzeko oinarriak zehaztu zituzten, eta gaur aurkeztu duten agirian bildu. Hala nola, tratu duin eta begirunezkoa jasotzeko eskubidea, osasun eskubidea, komunikazio eskubidea, hizkuntz eskubidea, hezkuntza eskubidea, amatasun eta aitatasun eskubidea, askatasunerako eskubidea, eta Euskal Preso Politiken Kolektibo gisa Euskal Herrian bizitzeko eskubidea bildu dituzte. 'Euskal Presoak Euskal Herrira' dioen ikurra zabaltzeko konpromisoa ere hartu dute.

'Euskal Presoak Euskal Herrira' oihua beren egiten dutela azaldu dute sinatzaileek, eta hori dion ikurra zabaltzeko konpromisoa hartu dute. Herritarrei dei egin diete hileroko azken ostiraletan Etxeratek deituta egiten diren elkarretaratzeetan parte hartzera.

Sinatzaileek artean daude: ELA, LAB, ESK, EILAS, Hiru, ELB, AEK, Herria 2000 eliza, Bai Euskal Herriari, Torre de Babel, Hegoaren sarea, Segi, Duina, Etxerat, Askatasuna, Bilgune Feminista, EHGAM, TAT, Eguzki, Gurasoak, Askapena, Behatokia, Ikasle Abertzaleak, ESAIT, EHE, Iratzarri, Komite internazionalistak eta Anai artea.

Zerrenda ez dagoela itxita, eta atxikimendu gehiago bilatzen saiatuko direla azaldu du AAMko kide Jon Enparantzak: "Zuhaitz bilakatu nahi duen kimu bat da".

Euskal Herriak euskal presoak Euskal Herrira ekartzea "behar" duela azaldu du Enparantzak, "beraien eskubideen jabe, eta konponbidera bidean".

Manifestaziorako deia

Agiria sinatu duten eragile guztiek manifestaziorako deia egin dute. Manifestazio hori Bilbon egingo da, urtarrilaren 7an, 17:00etan Aita Donostiatik abiatuta. Euskal presoak Euskal Herrira. Dagozkien eskubideen jabe goiburua izango du manifestazioak.


Legebiltzarrak Janukovitx kargugabetu du

Maiatzaren 25erako deitu du hauteskundeetara. Presidenteak dimisiorik emateko asmorik ez duela azaldu du, eta Errusiara bidean dela zabaldu dute hainbat hedabidek. Bien bitartean, manifestariek Kieveko eraikin ofizialak hartu dituzte, eta poliziek alde egin dute. Timoxenko oposizioko burua aske utzi dute, eta hauteskundeetara aurkeztuko dela iragarri du.

Ukrainako Parlamentuak aho batez onartu du Viktor Janukovitx presidentea kargutik kentzea "funtzio konstituzionalak betetzeari utzi diolako", eta hauteskundeetarako data ipini du: maiatzaren 25a, Europako Parlamentuko hauteskundeekin batera. Legebiltzarra gobernuaren aldeko kiderik gabe geratu da azken orduotan, eta azkenean, oposizioko alderdiak jabetu dira ganberaz: aldeko 328 botorekin eta aurkako ahotsik gabe onartu dute presidentea kargutik kentzea.

Hark Kievetik Kharkhiv hirira jo du goizaldean, Ukrainako ekialdera, han baitu indargune nagusia bere Eskualdeen Alderdiak. Bertatik, agerraldia egin du arratsaldean: "Gure herrialdeak eta mundu osoak ikusi dituen gertakariak estatu kolpe bat dira", salatu du aurrez grabatutako agerraldi baten bidez. "Bi amnistia lege onartu genituen, herrialdeko egoera politikoa egonkortzeko urrats guztiak egin genituen, baina gertatu dena gertatu da". Parlamentuak bere oniritzirik gabe hartutako neurriek zilegitasunik ez dutela nabarmendu du, baina alferrik: oposizioko indarrek erabat hartuta daukate Kiev hiriburua eta gobernuko egoitza nagusiak, eta haren ordez neurriak hartzeari ekin diote. Ezohiko bilkuran eta aldez aurretiko eztabaida saiorik gabe, presidenteak bere betebeharrak alde batera utzi dituela eta, beraz, kargutik kendu behar dela ebatzi du legebiltzarrak.

Oposizioa parlamentuanEskualdeen Alderdiko hainbat diputatuk dimisioa eman dute «osasun arrazoiengatik», eta beste batzuk oposiziora igaro dira. Janukovitxen arabera, beldurragatik egin dute ihes: «Batzuek ezin zuten presioa jasan, eta kezkatuta zeuden euren familiengatik; baina badaude traidoreak ere». Ukrainako hedabideen arabera, 30 diputatuk baino gehiagok babestu dute oposizioa azken egunotan. Horrela, oposizioa nagusitu da Radan (parlamentuan), eta hark gobernuaren funtzioa hartu du.

Onartu duen lehen neurria Julia Timoxenko lehen ministro ohia askatzea izan da. Janukovitxek hauteskundeetan garaitu zuenetik espetxe zigorra betetzen ari zen hura, boterea gehiegikeriaz erabiltzea eta diru publikoa desbideratzea egotzita. Mendebaldearen alaba besoetakoa ere bada, eta oposizioko Batkivtxina alderdiaren eskari nagusietako bat izan da hura aske uztea. Ukrainako hedabideen arabera, gaur arratsaldean geratu da hura kargurik gabe aske. Orain arteko zigorrekin, debekatuta zeukan hauteskundeetara aurkeztea; orain, indarra galdu du neurri horrek. Kievera jo du zuzenean, eta Independentziaren plazan bildutakoen aurrean hitz egin du: «Diktadura erori da». Maiatzaren 25eko bozetara hautagai gisa aurkeztuko dela ere jakinarazi zuen.

Legebiltzarreko presidentea eta Barne ministroa ere ordezkatu dituzte, eta Timoxenkoren alderdiko bi goi kargu ipini dituzte haien tokian: Aleksandr Turtxinov eta Arsen Avakov, hurrenez hurren. Gainera, parlamentuak 2004ko konstituzioa berrezartzea onartu du, hura ere presidentearen sinadurarik gabe. Janukovitxek eta oposizioko buruek ostiralean adostu zuten trantsiziorako oinarrizko bide-orri bat; besteak beste, hauteskundeak egin bitartean batasun nazionaleko gobernu bat osatzea hitzartu zuten. Kalean kontrola hartu duten talde armatu ultraeskuindarrek, ordea, ez zuten onartu, eta kargua uzteko ultimatuma eman zioten presidenteari.

Eta talde armatuak, kaleanHerrialdea banatuta dago orain. Kiev oposizioaren esku dago erabat: bertako hedabideen arabera, Polizia desagertu egin da, eta azken egunotan istiluetan nahastutako talde armatuek —Maidango (plazako) Autodefentsek— hartu dute eraikin nagusien gaineko kontrola. Russia Today katearen arabera, Mendebaldeko Lviv hiritik jende gehiago heldu da haiei laguntzera.

Eskualdeen Alderdiaren indargune den hego-ekialdean, berriz, lasaiagoa da egoera, bertako hedabideen arabera. Probintzia horietako parlamentuko dipuatutek leialtasuna adierazi diote Janukovitxi, eta "ordena konstituzionalari" eusteko eta EuroMaidanekoei aurre egiteko eskatu diete bertako herritarrei. Vadim Kolesnitxenko diputatuak atzerriko indarrei egotzi die estatu-kolpea probokatzea: "Urteak igaro dituzte Kieveko egoera prestatzen. Atzerriko eragileek hamar mila milioi dolar baino gehiago erabili dituzte azken urteotan kolpea prestatzeko: 'gobernuz kanpoko erakude' deiturikoetan inbertitu dute".

Ukrainako hedabideen arabera, «panikoa» zabaltzen ari da hainbat hiritan. Janukovitxen aldekoak ez ezik, oposizioko indarren artean dauden ultraeskuindarren beldur diren hainbat komunitate ere hiriburutk hego-ekialdeko eskualdeetara ihes egiten ari dira. Interneteko sare sozialetako dozenaka argazkitan ikus daitekeenez , ilara luzeak sortu dira elikagai dendetan, gasolindegietan eta banketxeetan, etor daitekeenari aurre hartzeko asmoz.

Errusiako Gobernuak zibilak babesteko eskatu die Kieven eta Mendebaldeko eskualdeetan agintea duten erakundeei, bereziki Errusiako herritarrak. Ostiralean, armatutako pertsona talde batek Bielorrusiako eta Errusiako turistak zeramatzan autobus bati egin zion eraso; gidaria, errusiarra, larri zauritu zuten. Bielorrusiak ere Ukrainarako bidairik ez egitea gomendatu die bere herritarrei. Sergei Lavrov Errusiako Atzerri ministroak ere "haserre" hitz egin du, berak eta Polonia, Alemania, eta Frantziako Atzerri ministroak bitarteko gobernuak eta oposizioak hitzartutakoak ez baitu ezertarako balio izan: "Ez dute ezer errespetatu".

Ukrainako armadak, berriz, ez dauka esku hartzeko asmorik, Defentsa Ministerioak atzo ohar bidez jakinarazi zuenez: "Herrialdearentzako garai zailotan, leial mantenduko gatzaie diziplina militarrari eta Ukrainako Konstituzioari, eta zorrotz jarraituko ditugu Ukrainako Indar Armatuen estatutuak".


«Ametsa egia bilakatzen»

Getariako Udal Gobernuko kideak «esperientzi gabeak» direnez, agintaldiko lehenbiziko urtea «ikasten eta kokatzen» eman dute. Hala ere, «ametsa egi bilakatzen urrats esanguratsuak» eman dituztela nabarmendu dute lehen urte horretako jardunaren balorazioa egitean. Jakinarazi dutenez, hauteskunde kanpainan aurkeztutako herri programan oinarritu dira pausoak ematekoan. «Gure xede estrategikoa ere argi izan dugu: guztion artean Getaria eta Euskal Herri berri bat eraikitzea». Horretarako hainbat balio sustatu dituzte: euskalduntasuna, justizia soziala, parekidetasuna, aniztasuna, parte hartzea eta ongizatea, besteak beste. «Gauzak beste era batera egin daitezkeela nabarmendu genuen duela urtebete; ordutik hona, hori posible dela erakusten ari gara», diote.

Horren harira, arlo bakoitzean emandako urratsak eta erabaki nagusiak gogoratu dituzte. Euskara «ezinbestekoa» eta «garrantzi handiko» alorra izanik, hainbat pauso eman dituzte: berriz ere, Ueman barneratzea lortu dute; herriko toponimiaren azterketa egiten ari dira eta Urola Kostako Hitza egunkaria eta Artzape herri aldizkariarekin hitzarmenak sinatu dituzte. «Artzaperekiko hitzarmena berritu da, eta laguntza handitu zaio, neurri puntual gisa bere egoera larria arindu eta herritarren postontzietara irits dadin».

Herritik herritarrentzako

Horrez gain, festa herrikoien aldeko apustua egin du Getariako Udal Gobernuak: «Jai batzordearen bidez, herritik herritareentzako festak bultzatu ditugu, ahalik eta herritar gehienen partaidetzarekin». Festen antolaketan aurrekontua asko jaitsi dute, 32.000 euro aurreztuz eta festen kalitatea mantenduz. Bestalde, Kultura, Kirol eta Elkano Mahaiak jarri dituzten martxan: «Herritarrekiko zuzeneko harremana, gardentasuna eta gertutasuna dira gure oinarri sendoenetako batzuk». Bestalde, krisiak krisi, zerbitzu sozialak mantendu dituzte, eta Helduen Kontseiluarekin elkarlana sustatu.

Hirigintza alorrean ere hainbat erabaki hartu dute: Balentziaga kaleko garajeak aurten martxan jartzea aurreikusi , azpiegiturak hobeto aprobetxatzea sustatu eta Katrapona plazako sarbidea eta herriko irisgarritasuna hobetuko dute. «Makroproiektuak sustatzen jarraitu beharrean, gauza txikiak ahalik eta ondoen egitearen aldeko apustua egin dugu», nabarmendu dute.

Horri lotuta, eta haurrent ongizateari begira, Aldamar parkeko jolastokia berrituko dute aurten eta haurtzaindegia ere legegintzaldiko lehentasunetan kokatu dute.

Urola Kostako hainbat herritan bezala, gaikako bilketa indartzeko kontzientziazio kanpainak jarri dituzte martxan Getarian ere: «Gai honek duen garrantzia nabarmendu dugu eta herrian eztabaida sustatu». Alde horretatik, Udal Gobernuaren jarrera «argia» da: Zero Zabor filosofiarekin bat egitea, orain arteko ereduaren aldaketa, gaikako bilketaren aldeko apustua eta errauste planta «alferrikako gastua» delako pentsamendu irmoa.

Diru publikoa, arduraz

Halaber, turismoko plan estrategikoa onartu dute. Turismo bulegoa urte guztian irekita egotea bermatu da GETABAT eta Udalak sinatutako hitzarmenari esker. Hala, 13.000 euro aurreztu dituzte, «kalitatezko zerbitzuak eskainiz».

Ogasunaren kasuan, gastu partida asko murrizku direla gogoratu dute Udal Gobernuko ordezkariek, eta hainbat murrizketa egin direla. Goi karguen soldatak %56 jaitsi dituzte, eta bi liberatutik bakarra izatera pasatu, esaterako. Horrekin batera, zinegotzien dietak %20 jaitsi dituzte. «Diru publikoa arduraz kudeatu dugu, xahubide edo despilfarroekin bukatuz eta gehiegizko zorpetzearen tranpan erori gabe», diote.


Alea FM 2016-04-12

Amerikako Estatu Batuetan 80. hamarkadan Jai Alai frontoien bueltan sortutako fenomenoa izan dugu hizpide AleaFM irratsaioan.

Jarraian, Udaberria euskaltegiak antolatutako irakurraldi irekiaz hitz egin dugu. Iritzi atalean Irati Iciar izan da protagonista.

Arabatik ALEAra tartean Gasteizko hizkuntza aniztasunaren inguruko AnHitzak topaketan murgilduko gara eta azkenik, beti bezala, euskararen agenda eskaini dizuegu.


Dendak kalera aterata ospatu dute merkatariek Ilintiren 25. urteurrena

Duela 25 urte sortu zuten Legazpiko merkatariek Ilinti elkartea, indarrak batzeko helburuarekin. Garai hartan, herriko denda txikietako jabeek hainbat kezka zituzten. Besteak beste, herritik gertu merkatal zentro handi bat irekiko zuten zurrumurrua zabaldu zen, Gabonetan kaleetan argiak jartzeko beharra ikusten zuten… Kezka horien aurrean, merkatariek udalarekin biltzeko beharra ikusi zuten, eta elkarren artean biltzen hasi ziren, udalaren aurrean ere indar handiagoa egiteko.

Halaxe sortu zen elkartea, edo halaxe gogoratzen du, behintzat, Itziar Alberdik. Elkartea sortu zenean zuzendaritza batzordean zegoen Alberdi; arropa denda dauka Legazpin. «Orduantxe hasita zegoen merkatal zentro handieen boom-a, eta merkatari txikioi pilak jarri zizkigun», adierazi du. «Helburua zen udalak guri kasu egitea, eta horretarako eraginkorragoa zen taldean joatea».

Urte guzti hauetan komertzioaren egoera asko aldatu dela uste du Alberdik, baina elkarrekin lan egiteko beharrak hor jarraitzen du. Izan ere, txikia denak beti izaten ditu gainditu beharreko oztopoak. Hasieran merkatal zentroen itzalak kezkatzen bazituen, orain Internet bihurtu da itzal egiten diena. Batez ere, gazte jendearen artean.

Bestalde, Alberdiren ustez jendearen baloreak ere aldatu egin dira. «Jendea gauza merkeetara ohitzen ari da, berdin zaie non egindakoa izan; bertako produktua gutxiago baloratzen da orain», adierazi du.

Dena den, Alberdi oso eskertuta dago herriarekin. «Guk hemen jarraitzen badugu, herritarren erantzunagatik da». Gainera, urte hauetan egoera berrietara moldatzen jakin dutela uste du, eta horregatik lortu dutela bizirautea. «Ez gara lo gelditu, eta moldatzen joan gara».

«Guk hemen jarraitzen badugu, herritarren erantzunagatik da»

Itziar Alberdi (Alberdi jantzidenda)

«Taldean lan egiteak denontzat ditu onurak; elkargune indartsua da Ilinti»

Mattin Osinalde (Attiko)

Alberdik 25 urte daramatza Ilintiko bazkide izaten. Kide asko, ordea, berriagoak dira. Attiko-ko Mattin Osinaldek, esaterako, hamar urte daramatza elkartean. Ilinti «herria dinamizatzeko elkargune indartsua» dela uste du. «Taldean lan egitea denontzako da onuragarria; gainera, komertzio bezala, dudak, arazoak… kontsultatzeko oso baliagarria da elkartea izatea». Momentu honetan 49 dendak edo negozio txikik osatzen dute Ilinti.

Inoizko saririk handiena

25. urteurrena ospatzeko, atzo, herriko dendak kalera atera ziren, eta postuak jarri zituzten Patrizio Etxeberria kalean eta Kale Nagusian. Denetik erosteko aukera izan zen: arropa, oinetakoak, etxetresna elektriko txikiak… Modu horretan, Legazpiko komertzioak eskaintzen duen aniztasuna denen begi bistara atera nahi izan zuten. «Legazpin denetik daukagu, ez zaigu ezer falta», esan du Alberdik. Giro ederra izan zen. Gainera, haurrentzako puzgarriak eta animazioa jarri zituzten.

Bestalde, Ilintik inoiz banatu duen saririk handiena banatu zuten atzokoan: ehun euroko 25 erosketa bale. Legazpiko dendetan gastatu beharrekoak dira.

Eguna ondo amaitzeko, berriz, Ilintiko bazkideek afaria egin zuten Azpikoetxean. Bertan, omenaldi txiki bat egin zieten lehenengo urtean zuzendaritza batzordea osatu zuten ki-deei: Juan Mari Usabiaga (Urkiola denda), Kizkitza Oria (Korosti kafeak), Alicia Bravo (Txairo), Itziar Alberdi (Alberdi jantzidenda), Jose Lozano (tela denda) eta Juan Cruz Alustiza (Alustiza drogeria). Domina bana eman zieten, elkartea sortzeko egindako lana eskertzeko.

Atzo eskertza jaso zuten horietako gehienen negozioek martxan jarraitzen dute oraindik, beraz, ez da seinale txarra. Alberdik garbi du: «Legazpi bizirik dago, eta horregatik iraun dugu hainbeste dendariok». Beste hainbeste urtetan ere bizirik jarraitzeko lan egingo dute dendariek.


Kirol elkarteak diruz laguntzeko epea zabaldu du udalak

Kirol eremuan lanean ari diren Lezoko elkarteek diru laguntza eska dezakete azaroaren 4ra bitartean. Herriko edo eskualdeko izaera duen eta lezoko herritarrei zerbitzua eskaintzen dien irabazi asmorik gabeko kirol talde eta elkarteei zuzendua dago deialdia. Eskaera orriak Kultura sailean eta kiroldegian eskura daitezke eta udalaren informazio bulegoan aurkeztu behar dituzte interesdunek.

Irizpideak

Diru laguntzak emateko garaian hainbat irizpide jarraituko dituzela udalak jakinarazi dute bestalde. Besteak beste, herri partaidetza duen kirola izatea kontuan hartuko dute eta baita Euskal Herriko kirola izatea ere. Hizkuntzari ere emango diote garrantzia. Horren harira, euskararen erabilera normalizatua egiten duen kirola izateari lehentasuna ere emango diote diruz laguntzeko garaian. Nafarroa, Zuberoa eta Lapurdiko kirolariekin harremanak estutzen laguntzen duten kirol jarduerak ere kontuan hartuko dira, eta baita Eskola Kirola sustatzeko hitzarmenak ere. Emakumeen parte hartzea bultzatzen duten kirol jarduerei ere garrantzia emango dio udalak diruz laguntzeko garaian.

Oinarriak_Bases


Nadia Erostarbe: "Inoiz usteko nuen baino askoz hobea izaten ari da denboraldi hau"

Bikain ekin dio denboraldiari Nadia Erostarbe surflari zarauztarrak, jada sailkatze serieetako zirkuituko bi txapelketa irabazi baititu: bata Senegalen eta bestea Txilen. Horri esker, zirkuituko sailkatuetan hamabosgarrena da. Maila nagusia du begiz jota. Surflari zarauztarrarekin izan da Unai Ugartemendia Berria egunkariko kazetaria.

Besteek nola egiten duten surf begira dago itsaso ertzetik. Ez da erraza izaten Nadia Erostarbe (Zarautz, Gipuzkoa, 2000) etxean harrapatzea. Urte sabatikoa hartuta dabilen arren, txapelketetako bidaiak kontuan hartuta, ez da geldirik egon. Irailean izango dituen erronkei begira dago jada buru-belarri.

Sasoiko hasi duzu denboraldia.

Bai, eta oso pozik nago. Azken hiru hilabeteak oso onak izan dira. Ez nuen espero irabaztea QS zirkuituko Senegalgo eta Txileko probak. Izugarria izan da. Urte osoan zehar txapelketa asko izaten dira, puntuazio ezberdinekoak, eta irabazi ditudan puntuekin nahiko aurrean sartu naiz. Urte amaieran lehen bosten artean sartzen banaiz, lehen mailara igoko naiz datorren urtean. Denboraldi hasieran ez nuen horrelakorik espero.

Urte hasieratik oso erregularra izaten ari zara.

Bai, eta ikaragarri entrenatu naiz horretarako. Urte hasieran, Barbadosen egon nintzen, ur berotan entrenatzen. Bagenekien urteko lehen bost hilabeteak oso gogorrak izango zirela, eta hemen entrenatzea oso zaila da. Gabonak ere han pasatu nituen, entrenatzailearekin eta haren familiarekin.

Esperotako denboraldia izaten ari al da?

Ez. Inoiz usteko nuen baino askoz hobea izaten ari da. Nire helburu nagusia lehen 30etan sartzea zen, nahiz eta banekien oso-oso zaila izango zela. Txapelketaren bat irabazterik ez nuen espero; oso urruti ikusten nuen. Beraz, pentsa orain, bi irabazi ondoren.

Zer oroitzapen duzu Senegalgo lehen garaipen hartaz?

Izugarria izan zen. Giro aparta egon zen, olatu harrigarriak... Gainera, aitarekin joan nintzen hara. Dena aldeko izan nuen; ez nuen inolako garai txarrik izan. Fisikoki oso ondo nengoen, olatu onak izan nituen, eta zorte pixka bat ere izan nuen. Ez dira askotan tokatzen horrelako egunak. Egindako lanaren ondorioak ikusten hasi nintzen han.

Irakurri elkarrizketa osorik, hemen.


Bosgarren porrota jarraian Lan Mobel Iraurgik

Zapatuan Guadalajararen kontra jokatutako partidan 80-66 galdu zuen azpeitiar taldeak

Sailkapeneko azkenaurreko postuan dago Lan Mobel, azkenarekin berdinduta

Lan Mobel Iraurgi saskibaloi taldeak beste partida bat galdu zuen joan den zapatuan, hilak 19, Guadalajararen kontra. 80-66 bukatu zen neurketa eta jarraian galtzen duen bosgarren partida izan zen zapatukoa.

Partida guztia markagailuan atzetik joan ziren Txakartegiren mutilak eta azpeitiar taldeko Mortellaro (21 puntu eta lau errebote) eta Ibargutxi (14 puntu, sei errebote eta lau asistentzia) izan ziren partidako jokalari onenak.

Sailkapenaren beheko postuan (hamalaugarren) dago Lan Mobel, 14 partida galdu eta sei irabazita. Atzetik, 15. postuan, Leyma Basquet Coruña taldea du puntu berdinekin.

Datorren partida, ostiral honetan izango da, hilak 25, 21:00etatik aurrera Kiroldegian. Sailkapenean hamargarren den Regal FC Barcelona taldearen aurka ariko dira Txakartegiren mutilak.


Hainbat banketxetan kalteak egin zituzten Maiatzaren Lehenaren bueltan

Maiatzaren Lehenaren bueltan banketxeen aurkako erasoak izan ziren Euskal Herriko zenbait herritan, baita gure bailaran ere. Oñatin sei bankuren bulegoak erasotu zituzten; pintura bota zieten leiho, ate eta pertsianei, eta aparrez estali zituzten kutxazainetako batzuk. Arrasaten, berriz, pintura gorria bota zuten hiru banketxeren aurka.

Arrasaten hiru banketxe erasotu zituzten, Garibai kaleko Kutxabank, BBVA eta La Caixa. Ertzaintzaren arabera, erasotzaileek pintura gorridun bonbillak erabili zituzten, eta beirazko erakusleihoak, sarrerako ateak eta horma-irudiak zikindu zituzten. Arrasateko alderdi sozialistak erasoak salatu ditu prentsa ohar bidez, eta adierazi dute iraganeko parte zirela uste zutela. Era berean, Arrasateko Udaleko Bozeramaileen Batzordeari urgentziazko bilera bat eskatu diote eta ekintzok salatzeko mozio bat aurkeztuko dutela aurreratu dute. Mozio hori udal talde guztiek onartuko dutela espero dute.

PSE-EE: "Ulertezina eta erabat arbuiagarria"

Arrasateko PSE-Euskadiko Ezkerrako bozeramaile Aritz Arrietak uste du eraso horiek "ulertezinak eta erabat arbuiagarriak" direla eta horregatik Ertzaintzari eskatu dio eraso horien erantzuleak berehala identifika ditzala, epaituak izan daitezen.

Bestalde, Oñatin sei bankuren bulegoak erasotu zituzten: BBVA, Kutxabank, Laboral Kutxa, Santander, Rural Kutxa eta Sabadell Guipuzcoano. Hau da, kaleko banku guztien aurka egin zuten, La Caixakoa izan ezik. Pintura bota zieten leiho, ate eta pertsianei, eta aparrez estali zituzten kutxazainetako batzuk.

Bizkaian ere izan ziren erasoak, besteak beste, Durangon, Erandion eta Leioan. Zenbait banketxeren kutxazain automatikoak erre zituzten eta baita kristalak hautsi ere. Kasuren baten, gainera, mazo batekin erasotu zituzten kutxazain automatiko eta kristalak. Maiatzaren Lehenari erreferentzia egiten zieten pintaketak agertu ziren non edo non.


Udal Musika eskolako ikasle eta irakasleek kalejira egin dute gaur herriko kaleetan barrena

Udal Musika eskolako ikasle eta irakasleek kalejira egin dute gaur herriko kaleetan barrena. Ostegunean Santa Zezilia musikarien eguna izango da.


Ostegunean egingo dute 35/02ko auziperatuentzako behin betiko eskaera

Bost hilabeteren ondoren, martxoaren 12an amaituko da 35/02 sumarioaren ahozko saioa Espainiako Auzitegi Nazionalean. Hala ere, epaituek azken hitza eman eta auzia epaiaren zain geratu aurretik, ostegun honetan, hilak 6, aldeek behin betiko eskaera egingo dute ostegunean, eta fiskalak orain arteko eskaera alda dezakeen esperantza dute auzipetuek. Herri Batasuna, Euskal Herritarrok eta Batasuneko ordezkari izandako 36 lagunen artean dira Jose Luis Franco zein Maite Amezaga algortarrak, Galdakaon bizi den Izaskun Barbarias urduliztarra, Karmelo Landa Leioa eta Erandioko campuseko Literatura irakaslea eta hainbat urtez Getxoko Udalean lan egin eta PPk bertatik kaleratu nahi izan zuen Sabin del Bado sondikarra. Fiskalak ostegunean zigorrak eskatzen baditu, epaitegiak "konponbidearen alde aritu direnak zigortzeko" erabiliko dituela ohartarazi du Landak, Del Badorekin batera gaur egindako agerraldian. "Eta fiskalak gobernua ordezkatzen du". Hortaz, bere hitzetan, agerian geratuko litzateke Espainiako Gobernuak ez dituela aldaketak onartu, "legalizazioa" ez duela barneratu, eta, finean, ez duela konponbiderik nahi. Argazkian, otsailaren 2ko eskualde manifestazioa Algortan / © Sopela.net

Zortzi, hamar eta hamabi urteko espetxe zigor eskaerak egin ditu orain arte fiskalak akusatuentzat, baina, epaiketan ikusitakoak ikusita, egoera alda daitekeen esperantza dute epaituek. Karmelo Landa auzipetuak ohartarazi du akusatuei ez dietela inputazio zehatzik egin eta akusazio elementu pertsonalizaturik ez dela aurkeztu. Akusazioei ezin zaiela eutsi, beraz. Zigor eskaerak bertan behera uzteko eskatu dio fiskalari.

Herriko tabernak

Halere, horiek ez dira Auzitegi Nazionalera joan behar izan duten lagun bakarrak. Izan ere, 35/02 sumarioko 36 auziperatuez gain, auzian sartutako herriko tabernak kudeatzen dituzten 110 kultur elkarteen presidenteak ere egon dira Madrilen, tartean zirela Josu Iratza, Christian Reinicke, Joserra Elkoroaristizabal, Angel Sedano, Josu Cerrato, Pedro Ruiz, Josu Iturburu eta Jon Aldatz Urdulizko Iretargi, Algortako Gorrondatxe, Leioako Kurkudi, Erandioko Hegoalde, Astrabuduako Egoki, Sopelako Mikelats, Itzubaltzeta / Romoko Branka eta Berangoko Sei Herri kultur elkarteen ordezkariak. Abokatuen eskaerari jarraiki, horiek ere deklaratu behar duten egunean eta azken saioan baino ez direla agertu beharko erabaki zuen epaileak. Akusazioen arabera, "ETA finantzatzeko ezinbesteko partaide" izanda ere, elkarte horiek eta euren ordezkariak ez daude auziperatuta, baina sozietateen ondasunak bahitzeko arriskua dago.


Flix-flix...

Kontuz ekin behar diot honi, gaiak helduleku asko dauzkalako eta bati baino ez diodalako heldu nahi gaurkoan.

Apustu egingo nuke: duela 25 urte zumaiarrei “flysch” hitzaz galdetuz gero, ia inork ez zuen asmatuko zer zen zuzen erantzuten; gaur egun, berriz, arraroa izango litzateke aurkitzea baten bat zer den ez dakiena; eta badauzkagu herrian izen horrekin hotela, karrera, txakolina, denda, txakurra…, eta harritu ez umeren bati izen hori jartzea; Zumaia izenaren ondoan, abizena dirudi, batzuetan. Ez da Zumaiakoa bakarrik, ordea: Mutrikun udan zabaltzen den txiringito batek “Flixgain” du izena. Baina banoa, nahi gabe, kanpoko balizetara, eta ez dut hain urruti joan nahi, gurean gelditu nahi dut.

Jarri berri dituzte informazio-seinaleak kalean, bisitariak Zumaian ez galtzeko edo ondo bideratzeko, eta ikusi dut “Flysch” dagoela idatzita batzuetan. Berriz irakurri eta begiko mina eman dit. Flyscha fenomeno geologiko bat da, Zumaian ez ezik, beste leku batzuetan ere badagoena, eta hitza, berez, alemana da; esan nahi du irrist egin edo labaindu; beraz, leku bat izendatzeko izen propioa ez bada, eta ezinbestean “flysch” erabili behar bada (eta ez, adibidez, harraldea edo haitza), ez al litzateke egokiagoa “Flyscha” erabiltzea eta idaztea, bukaeran “a” gehituta, ahoz egiten dugun bezala?

Ez naiz ni hizkuntzalaria, eta eskertuko nuke adituren baten iritzia.


Bertanek banatu ditu lehen erosketa txartelak

Bertan Merkatari Elkarteak hainbat ekimen antolatu du Gabonetarako. Elkarteko merkatariek zozketa bereziak egingo dituzte egunotan, eta guztira 2.000 euro banatuko dituzte erosketa txarteletan. Lehenengo zozketa joan den abenduaren 22an egin zuten, eta 500 euroko, 200 euroko eta 100 euroko txartel bana banatu dituzten elkarteko dendetan erosketak egin zituzten bezeroen artean.

500 euroko txartela Jabier Azkuneri egokitu zitzaion Esnaola Elektrogailuak dendan. 200 euroko txekea Maria Aiestaranek irabazi zuen, Irati Gazte Modan, eta 100 euroko balea Ainara Arakistaini tokatu zitzaion Arkupe dendan.

Hurrengo zozketa gaur, hilak 29, egingo dute eta 200 euroko bi txartel eta 100 euroko bat zozkatuko dituzte. Hirugarren eta azken zozketa, berriz, urtarrilaren 5ean egingo dute, eta 500 euroko erosketa txartel bat eta 200 euroko beste bat zozkatuko dituzte.


Itzel izatea ez da aski

Hizkuntza gutxituetan lan egiten duten irrati komunitarioen topaketa egiten ari dira Donostian. Irlandako, Bretainiako eta Okzitaniako ordezkariak bildu dituzte.


Langabezia tasa %7,3 jaitsi da 2016an Hego Uribeko herrietan

Egun 6.577 langabe daude Hego Uriben. Arrigorriaga, Basauri, Galdakao, Etxebarri, Ugao eta Zaratamon langabezia tasa jaistea lortu dute

2015. urtearen bukaeran 3.357 langabetu zituen Basaurik. Urtebete geroago, iazko abenduaren bukaeran 3.066 ziren langabeak. Hortaz, langabezia-tasa %1,1 jaitsi da, 2015eko %17,4tik 2016ko %16,3ra arte, eta 291 langabe gutxiago.

Aipatzekoa da Basauriren populazio aktiboa gainontzeko herriekin alderatuta ohikoa baino txikiagoa dela. Iazko abenduan 40.983 biztanle zituen herriak, horietatik 18.810 sartzen dira populazio aktiboan, ezta erdia ere. Horren arrazoietako bat da biztanlegoaren laurdena, 10.000 bat pertsona, 65 urtetik gorakoak direla. Azken hogei urteetako datuak kontutan hartuta, urtero 300 bat biztanle galdu ditu herriak, eta joera azken urteotan ere mantendu egin da.

Eskualdean hoberantz

6.577 langabeturekin itxi du 2016. urtea Hego Uribe eskualdeak. Etxebarri da langabezia-tasarik baxuena duena (%10,6), guztira 615 dira lan barik daudenak. Ondoren, honakoek osatzen dute zerrenda: Galdakao (%11,6), Ugao (%12,8), Arrigorriaga (%13,2) eta Zaratamo (%14,0).

Ez dute Bizkaiko langabezia tasa gainditzen. Basauriren kasuan, aproposa litzateke azpimarratzea historikoki beti egon dela Bizkaiko tasaren gainetik, Bizkaiko tasa Euskal Autonomia Erkidegoarenaren gainetik egon den moduan. Guztira 6.577 langabeturekin hasi du urtea Hego Uribe eskualdeak.


Piano jaialdia pasa den asteburuan

Dagoeneko ezinbesteko hitzordu bilakatu da toki askotako piano ikasleentzat. Bastero kulturgunetik milaka pertsona igaro da asteburuan. Ikasleak 850 inguru eta hauekin batera akademia eta eskolatako irakasleak, gurasoak eta ikusleak oro har. [Argazkiak]

Ezin alde batera utzi antolaketa taldeari laguntza emanez aritzen den andoaindar kopurua. Asko eta asko dira bolondres lanetan aritzen direnak. Batzuk harreran, besteak partaideen txandak antolatzen eta ekitaldi aretora nahiz auditoriora eramaten. Andoaindar askoren borondatezko lan isilari esker jaialdiak inoizko antolakuntzarik osatuena izan du.

Jaialdiaren onurak

Gehiago ez badira, gutxienez nabarmendu beharreko lorpenak lau dira:

Izenak berak dioen bezala jaialdi bat da, ez lehiaketa hutsa. Bilkura erraldoi honetan mailarik onena eman daiteke pianojoleak elkarren aurka lehian aritu gabe. Erronka norberak bere buruari ipintzen diona da. Lana gogotik egiten duenak aipamen gorena eskura dezake inoren gainetik jarri gabe.

Ikasleentzat aukera paregabea da, motibazio handia ikasturtean aurrera egiteko. Trikitilariek kalejira bezala, pianojoleek horrelako jaialdien premia badute gogoko dutena jendaurrean erakusteko.

Pianoak duen dimentsioaren erakusgarri bilakatzen da. Oraindik orain ehunka dira pianoa ikasgai modura hartzen duten ikasleak. Partaideentzat beste herri askotan haiek bezala ikasten ari den gazte asko dagoela ikusteko baliagarri da.

Andoain herriak horrelako ekimenen beharra du. Kultur eta gizarte mailan hedapen zabala du jaialdiak, eta Andoain herria onuradun nagusi bilakatu da. Martxan jarri zenetik, herritik kanpo oihartzun handiena lortu duen ekitaldietakoa izango da.

Piano jaialdia jende askoren laguntzari esker aurrera ateratzen da. Goizean musikari lanetan aritutakoa arratsaldean antolaketako laguntzaile modura zebilen. Askoren artean, Itziar Jauregi gaztearen kasua zen. Saioetako aurkezleak ere musika eskolako ikasleak ziren.

Gipuzkoako eskualde guztietako ordezkariak izan dira piano jaialdian. Amurrio, Berriatu, Ondarru, Algorta, Erandio, Mungia, Gernika, Iruñea… Andoain herriak Euskal Herri osotik etorritako jendea hartu du asteburuan.

ANTOLAKETA TALDEA:

Txitxu Castro, Seiasle Piano jaialdia antolatu duen irakasle elkarteko kide da. Andoaingo musika eskolan tailer musikala eskaintzen die txikienei eta, noski, piano irakaslea ere bada.

Jaialdia: “Pianoa ezin da kalera atera, ezin txaranga batean txertatu. Horregatik burura etorri zitzaigun horrelako jaialdia antolatzea, pianojoleen lana ezagutzera emateko”.

Partaidetza: 400 partaide inguru bildu genituen lehen edizioan, 600 inguru bigarrenean. Oraingoan 850 ikaslera igo da partaidetza. Goia jo dugulakoan nago, hortxe gabiltza muga-mugan”.

Antolaketa: Aurtengoan neurria hartu diogulakoan nago. Aurrekoak baino erosoago eta eramangarriago egiten ari zaigu. Gurasoei, laguntzaileei eta ikasleei esker bereziki”.

Lehia: "Jaialdi honetan ez dago lehiarik ikasleen artean. Erronka norberak bere buruarekin duena da”.

Ikasleak: “Piano jaialdia mugarri modukoa da ikasturtean. Motibazio izugarria, teknika hobetzeko eta arduraz praktikatzeko oso garrantzitsua”.

Ekitaldia: “Hirugarrena egin eta gero finkatu samar ikusten dut piano jaialdia. Etorkizunean jaialdi gehiago izango da”.

ANDOAINGO ETA URNIETAKO PARTAIDEAK III.PIANO JAIALDIAN

Andoain, banaka: Fraile González, Eduardo / Goikoetxea Cao, Itxaso / Pinto

Olano, Irene / Aizpurua Arconada, Izaskun / Alvarez Gonzalez, Maria / Arruti

Goikoetxea, Eneritz / Botas Peñin, Uxue / Fraile Gonzalez, Enrique / Marín Almuedo, Itxaso / Paredes Carrera, Olatz / Rivas Cepeda, Irati / Rubio Amondarain, Pablo / Wesney Kate, Estibaliz / Zabala Amantegi, Ane / Aizpurua Arconada, Arantza / Ardiaka Esteban, Marcos / Hernández Nogales, Ana / Lopetegi Karrera, Leire / Olazabal Arruiz, Maddi / Rojo Lorente, Miriel /

Andoain, taldeka: Lopetegi Karrera, Josu / Paredes Karrera, Ainara / Abrego Candelario, Paule / Domínguez Aierbe, Enara / Angulo Jiménez, Ane / Dos Anjos Ruiz, Leticia / Estévez Sánchez, Ane / Julio Mostazo, Haizea / Ferro Cuéllar, Carlos / Mendizabal Karrera, Jon / Iturzaeta Aranberri, Ander / Jauregi Fernández, Itziar / Gestoso Azurmendi, Rebeca / Rica Rodríguez, Miriam / González Imaz, Klaudia / Otxandorena Saa, Amaia /

Ibáñez Donoso, Uxue / Jauregi Mendizabal, Garazi /

Urnieta, banaka: Ezeiza Zapiain, Malen / Goya Ostolaza, Ander / Ruiz Mangas, Maddi / Serrano Belaustegigoitia, Lide / Gómez Gabilondo, Daniel / Gómez Gabilondo, Juan / Iraola Etxarri, Olaia / Iturbe Ansa, Ane / Lión Oriondo, Idoia / Madina González, Margot / Manso Brandariz, Joseba / Mellado Anso, Oihana / Míguez Mariñas, Alba / Arroyo Serrano, Julen / Barkaiztegi Begiristain, Lorea / Galdós Niño, Judit / Ibañez Etxeberria, Iñaki / Ricón Ulanga, Uxue / Salaberria Izagirre, Natalia / Altuna Beraetxe, Andoni / Artola Pagola, Mikel.


Aianox enpresako langileek hitzarmen kolektiboa lortzeko mobilizazioak iragarri dituzte

Murgan kokaturiko Aianox S.A enpresak, 2009-2010 urteko hitzarmen kolektiboak suposatuko duen egoera salatzeko mobilizazioak iragarri ditu. Bihar hasita, astean bi egunez ordubeteko kontzetrazioak burutuko dituzte lantegiaren aurrean. Adierazi dutenez, "momentuz", astearte eta ostegunetan 13.30tatik 14.30tara hasiko dituzte protestak,Aianox, burdina eta altzairua lantzen duen enpresa da eta 80tik gora langile ditu. Industriako asanbladak azpimarratu duenez, ekainean zehar ez baldin bada hitzarmenik adosten, uztailean zehar lanuzteak egingo dituzte.


Mallorcako Challengea: Fischerrek Magaluf-Palmanova Saria irabazi du

Garmin-Cervelo taldeko txirrindulariak Oscar Freire eta Jose Joaquin Rojas gainditu ditu helmugan.

Murilo Fischerrek irabazi du Mallorcako Challengeko bosgarren etapa, Oscar Freire (Rabobank) eta Jose Joaquin Rojas (Movistar) helmugan gaindituz. Garmin-Cervelo taldeko txirrindulariak Magaluf-Palmanova Saria irabazi du honela.

Magaluf-Palmanova Saria:

1. Murilo Fischer (Garmin-Cervelo) 4:09:492. Oscar Freire (Rabobank) d.b.3. J. Joaquín Rojas (Movistar) d.b.4. Francisco Ventoso (Movistar) d.b.5. Giacomo Nizzolo (Leopard-Trek) d.b.


Damboreneak 'funts arrazistetara itzultzea' egotzi dio EAJri

"Dirudienez, gainerakoak ez gara euskal herritarrak; EAJkoak baino ez dira euskal herritarrak", salatu du Bizkaiko PPko presidenteak.

Anton Damborenea Bizkaiko PPko presidenteak "funts arrazistetara eta xenofoboetara" itzultzea egotzi dio EAJri, euskal herritarrak "eurak" direla esan baitute kanpainan.

"Dirudienez, gainerakoak ez gara euskal herritarrak; EAJkoak baino ez dira euskal herritarrak", salatu du.

PPk ekitaldia egin du Bilbon, Foru Liburutegiaren aurrean, eta, bertan, Sabino Aranaren ideietara itzulia egitea leporatu die jeltzaleei.

"EAJk beste Europa bat nahi duela esaten du, eta egia da, ez du batasunaren eta elkartasunaren Europa nahi", gaineratu du.

Damboreneak kritikatu egin du Espainiako zein Euskadikp Alderdi Sozialista, eta herritarrei "gezurra" esaten diela ohartarazi du. "Programa eta alternatiba barik aurkeztu da hauteskundeetara, eta Europako sozialistek esandakoaren kontrakoa esaten dute".

Zoe Nubla Europako hauteskundeetarako hautagaiak bozkatzera joateko deia egin die gazteei. Izan ere, biharamunean "beste batzuek hartuko dituzte erabakiak".

Dena dela, euren "kezka" euskal herritarrak edo espainiarrak ote diren baino gehiago, ikasketak lana edota etxebizitza bada, PPren alde bozkatzea eskatu die.


#EtxeanJolas: LGTBIfobiaren Aurkako Egunaz hausnartzen

Konfinamendu egoera dela eta, Azpeitiko haurrei eta horien gurasoei egunak pixka bat arintzeko asmoz #EtxeanJolas egitasmoa jarri zuten martxan Urolako Komunikazio Taldeak eta Azpeitiko Udaleko Gazteria Sailak elkarlanean.

#EtxeanJolas egitasmoaren barruan, Azpeitiko Txiki-Txoko eta Iturritxiki ludoteketako hezitzaileek haurrentzako hainbat bideo egin dituzte asteetan zehar, eta saio horietan etxean egin daitezkeen eskulanak, asmakizunak eta jolasak proposatu dituzte, besteak beste. Gaur, maiatzak 17, Homofobiaren, Transfobiaren eta Bifobiaren Aurkako Nazioarteko Eguna da, eta egun horren inguruan hausnartzeko hainbat bideo proposatu dituzte hezitzaileek.

#EtxeanJolas, amaierara iristear

Azpeitiko Udaleko Gazteria Sailak horrela erabakita, aste honetan amaituko da #EtxeanJolas egitasmoa. Hilabete pasatxo igaro da Uztarria Komunikazio Taldeak eta Gazteria Sailak haurrei zuzendutako egitasmoa martxan jarri zutenetik. Asteetan zehar denetariko ekintzak proposatu dituzte ludoteketako hezitzaileek, Azpeitiko haurrek nahiz udalekuetako hezitzaileek. Saio guztiak hemen ikus ditzakezue.


Lasarte-Oria kultur aniztasunaren alde

Babesa eman die Lasarte-Oriako Udalak urrian zehar kultur aniztasunaren inguruan egingo diren ekimen kultural guztiei. Asteburu honetan hasiko dira: Euskal Herriko XXV. Andaluziar Topaketak egingo dira bihar. Hurrengo larunbatean berriz, Euskal Jaia ospatuko da, Ttakun Kultur Elkartearen eskutik. Bukatzeko, urriko azken asteburuan 'Lasarte-Oria Guztiona' festa ospatuko da.

Kulturalki, herri “aberatsa” da Lasarte-Oria, Udalaren esanetan: “70 kultura desberdin baino gehiagok osatzen dute herria. Gipuzkoako herririk anitzenetako bat izango gara; sekulako kultur aberastasuna ematen digu horrek”.

Aberastasun horren seinale, hainbat jarduera antolatuko dira Lasarte-Orian, urrian zehar. Esaterako, Euskal Herriko XXV. Andaluziar Topaketak egingo dira bihar, FARAE Euskal Herriko Andaluziar Elkarte Erregionalen Federazioak antolatuta. Hurrengo asteburuan Euskal Jaia ospatuko da, Ttakun Kultur Elkarteak antolatuta. Urriko azken larunbatean berriz, ‘Lasarte-Oria Guztiona’ festaren bigarren edizioa egingo da, herriko hainbat elkartek osatutako Aniztasunaren Sareak eta Udalak berak antolatuta.

“Babesa” eman die Udalak ekimen kultural horiei, “kultur aniztasuna aberastasuna da” ideia indartuz.

Andaluziar Topaketak

Andaluziar Topaketak buru-tzeko Lasarte-Oria hautatu izana “pozgarria” da Udalarentzat: “Egun hori aukera berria da Andaluziak eta Euskal Herriak elkar ezagutzeko”. Ezagutza “aspaldikoa” izan arren, Udalak uste du “sakondu” egin behar dela.

Adierazpen instituzionala

Kultur aniztasunaren inguruan aipatutako guztiaren adierazgarri gisa, deklarazio instituzional bat prestatu eta zabaldu du Lasarte-Oriako Udalak:

“1.- Ongietorria egiten diegu hilabete honetan Lasarte-Oriara hurbiltzen diren guztiei, eta festa-giroko eta alaitasunezko ospakizuna izan dadila nahi dugu.

2.- Nahi horren erakusgarri, urriaren bigarren asteburuan Andaluziako bandera ipiniko dugu udaletxe zaharreko balkoi nagusian.

3.- Era berean, urriaren hirugarren asteburuan ikurrina ipiniko dugu udaletxe zaharreko balkoi nagusian”.


Biteri kaleko Balanzategi kioskoa lekuz aldatu dute

Biteri kalean zegoen Balanzategi prentsa kioskoa Garibai kalera eraman dute, taxien geltoki ondora.


Ardotan blai, Errioxa aldean jai

Udazkena hastearekin batera, bilkura berezia izaten da Arabako hegoaldeko eskualdean. Bisitaria Bakoren erreinura bildurik, isurkari magikoaz gozatzen has daiteke, goxo-goxo. Ardo festaren zilarrezko ezteiak ospatuko dituzte aurten, Bilar herrian.


Madrilgo Historia kanonari erantzuteko jardunaldiak

Euskal Herriko, Herrialde Katalanetako eta Galiziako historialariek Nazio eraikuntza eta nortasun zapalketaren artean jardunaldia egingo dute Bartzelonan. Ez da topaketa bat gehiago, Espainiako historiografia zentralistari akademikoki erantzuteko ekimena baizik.

Hiru herrialdeetan batera iragarri dute aste honetan Galeuscaren lehen historia topaketa, Bartzelonako Museú d’Històrian egingo da abenduaren 10 eta 11n. Ekimena XX. mendetik Espainian nagusitu den Historia kanon zentralistari aurre egiteko sustatu dute unibertsitate munduko bultzatzaileek, baina aspalditik ernatzen ari den mugimendua da honakoa.

Duela bi urte, 2008ko uztailaren 18an, unibertsitateko 35 irakasle eta katedradunek manifestua plazaratu zuten Bartzelonan. Espainiako Estatuaren “uniformizazio saiakeraren” aurrean, 1923ko Aliantza Hirukoitza deiturikoaren espiritua aldarrikatu zuten, ondoren Galeuzca-ren sorrera ekarri zuena. Manifestuan, Galizia, Euskal Herria eta Kataluniaren elkar ezagutzan laguntzeko konpromisoa agertzen dute sinatzaileek, besteak beste. Hamarnaka historialarik eman diote jadanik babesa manifestuari, gehienak Kataluniakoak, baina badaude Galizia eta Euskal Herrikoak ere: Xoxe Estevez, Josu Chueca, Jose Luis Orella, Francisco Letamendia, edota Jose Manuel Castells, beste hainbaten artean.

Kongresua, urrats handia

Bartzelonako manifestuaren sustatzaileek iragarri zuten Historialarien Galeusca sendotzeko kongresua antolatuko zutela. “Manuskritoek, ez badute jarraipenik izaten, horretan geratzen dira” dio Enric Pujol Bartzelonako Unibertsitate Autonomoko historialariak. Pujol burubelarri ari da datorren asteko historialarien topaketa antolatzen: “Beti ari gara historia konparatuaz hitz egiten, baina inoiz ez dugu konparatzen” dio. Bartzelonako jardunaldiak prestatzeko denbora tarte luzea behar izan dute, baina historialari katalanaren esanetan “lehenengoa da zailena, hau ekitaldi fundazional bat izango da”. Hemendik aurrera, dena ongi bidean, bi urtean behin mota horretako jardunaldi bat egiteko asmoa dago. Pujol ez da ausartzen ekitaldiari “kongresu” deitzera: “Zerbait malguagoa nahi genuen, erraztasunak eman parte hartzeko, horregatik antolatu ditugu jardunaldiok; eta erantzuna bikaina izan da, jadanik hogei komunikazio jaso ditugu-eta”.

Jardunaldiek babes zabala izan dute orain arte, ez da historialari gutxi batzuen bilkura izango, horren erakusle da atzean dagoen erakundeen zerrenda zabala: Centre d’Història Contemporània de Catalunya, Asociacion Galega de Historiadores, Grup d’Estudis d’Història de la cultura i dels Intel·lectuals, EHUko Historia Garaikidearensaila, Eusko Ikaskuntza... Jardunaldien antolaketaren zama handiena, berriz, Coordinadora de Centres d’Estudis de Parla Catalana-k hartu du. Kataluniako herrietan hamarnaka historia ikertalde daude eta horiek guztiak batzeko sortu zen koordinadora 1990eko hamarkadan. Bere lana ezinbesteko bihurtu da Historialarien Galeuscaren lehen bilkura hau aurrera ateratzeko.

Euskal historialariak bertan

Euskal Herritik hainbat historialari joango dira Bartzelonara hitzaldiak ematera, horien artean da Joseba Agirreazkuenaga EHUko katedraduna. Agirreazkuenagak badu esperientziarik honelako ekimenetan, besteak beste, Catalunya-Euskadi historia mintegiaren (2005-2008) sustatzaile izan delako Jaume Sobrequés historialari eta politikariarekin batera. Hain zuzen, bera ari da oraingo jardunaldi hauen inguruan Euskal Herritik egin beharreko lanez arduratzen.

Agirreazkuenagak aldizkari honi azaldu dio ekimenari tonu akademikoa eman nahi izan diotela, horregatik parte hartzaile gehienak unibertsitateari edo pisuzko erakundeei loturik daude, eta hitzaldiak maila handikoak izango dira: “Edo gai gara kongresu bat egiteko edo ez goaz inora” dio katedradunak. Dena den, Agirreazkuenagaren esanetan ez dira ezer berria asmatzen ari, Galizia, Euskal Herria eta Kataluniako berezitasuna jada XIX. mendean azpimarratu baitzuen Arturo Campionek berak, eta ideia hori azaldu zuten idazle nafarrak eta beste batzuek La España Regional aldizkari katalanistan.

Galeusca osatzen duten herrialdeen bilakaera historikoaren azterketak “ikuspuntuak komunean jartzeko balio lezake, baina baita erritmo ezberdinak ezagutzeko ere” dio jardunaldien aurkezpen oharrak, eta ildo horretan, bistakoa da katalanen pisua askoz handiago dela topaketan. Joseba Agirreazkuenagaren ustez hori ez da harritzekoa, Katalunian erakundetze akademikoa, zientifikoa eta unibertsitarioa askoz handiagoa baita, eta Euskal Herrian urruti gaude oraindik egoera horretatik; egon, ez baitago historia elkarte eta erakunde guztiak batuko lituzkeen koordinakunderik ere. Hain zuzen, Historialarien Galeuscak bi urtean behin egingo dituen topaketok, edukietan sakontzeaz gain, akuilu lana ere egin dezake eta euskal historialarien egituratzean lagundu.

Ponentziak eta komunikazioak

Bartzelonako Museu d’Història de Catalunyan egindako jardunaldiak bi egunez luzatuko dira eta XVI. mendetik XX. mendera arteko gaiak landuko dituzte, nazio eraikuntzarekin zerikusia dutenak, beti ere. Jordi Casassas, Uxío-Breogan Diéguez, Antoni Simon, Pegerto Saavedra... dira hitz egingo duten historialarietako batzuk. Euskal Herritik, berriz, Joseba Agirreazkuenagak “euskal nazionatsunaren” diskurtsoez hitz egingo du; Alberto Angulo EHUko historia irakaslea euskaldunek Madrilgo gorteetan izandako eraginaz jardungo da; Xoxe Estevezek (Deustuko Unibertsitatea) Galeusca-ren historia errepasatuko du; eta Josu Chuecak (EHU) izenburu deigarria duen ponentzia prestatu du frankismoaren errepresioaz hitz egiteko: Se prohibe la palabra ‘Agur’. Son tiempos de Viva España.

Horrez gain, hainbat komunikazio aurkeztu dituzte unibertsitateen bidez. Zehazki, EHUko Historia Garaikideko sailak lau komunikazio irakurriko dira, horietako bat euskaraz, Unai Belaustegik egina, Petra Arsuaga bergararraz eta bere senar Francesc Pi i Margall politikariaz.


Jarraitu hemen haustekundeetako emaitzak

Gaur gauean jarraitu Espainiako Kongresurako hauteskundeetako emaitzak webgune honetatik. ‘Berria.info’-k, bere aldetik, 20:30ean telebistako zuzeneko saioa egingo du. Gainera, bihar ‘Berria’ egunkaria kalean izango da.


Etxarriko irakurle taldearen hirugarren ikasturtea

Gaur, 19:00etan Etxarri Aranazko liburutegian Irene Nemiroskyren Arimen maisua liburuaz hizketatuko dira

Irakurzale euskaldun etxarriarrak ikasturte honetan aurrenekoz heldu den ostegunean elkartuko dira. Nemirosky idazle ukrainarraren Arimen maisua (Alberdania, 2009) liburua irakurrita joanen dira hitzordura eta hark sortutako iritziak partekatuko dituzte. Aurreko urtean bezala, oinarrizko gida bat lagun, saio bakoitzean taldeko kide bat izanen da liburua taldean aurkezteaz eta saioa bideratzeaz arduratuko dena. Taldea irekia da eta nahi duenak parte hartu dezake.

Liburuaz

Niza, 1920. Mediku gazte ospetsu batek, Dariok, onartu egiten du New York-eko emakume abenturazale gazte eta pertxenta bati sasian abortaraztea, bere emazte Klara eta bien haurra gainbeheratik salbatzearren. Horri esker egin ahal izango du aurrera odol greziar eta italiarreko gazte alderrai horrek, hiriko bezero aberaskumeen ezaxolakeriaren kontra. Nizan gisa horretan zenbait urte eman ondoren, egundoko ideia izango du Dariok bat-batean, patua bideratzen lagunduko diona: psikoanalisiaren teoria sortu berria halako sen makiabeliko batez baliaturik, halako berritsu bat bilakatuko da, “arimen maisu” bitxi bat, gizartean gora egingo duena, modu arriskutsu batez, horditurik bezala…

Egutegia

Eguna Idazlea Liburua

Lastailak 29 Irene Nemirosky Arimen Maisua

Abenduak 10 Joserra Senar Can, hemen ez da ezer gertatu

Ilbeltzak 28 Jose Luis Asensio Ixa axap!

Martxoak 10 Zehazteko

Apirilak 28 Zehazteko

Garagarrilak 9 Zehazteko

*Ostegunak, 19:00etan, liburutegian.


Festetako bazkari txartelak salgai

Karmen eguneko bazkariko txartelak salgai daude Aralar eta Onddin. Lizeagako festetako herri bazkaria, berriz, hilaren 19an egingo da, eta txartelak salgai daude Aitan Etxe, Pacheco eta Lizeaga tabernetan.


Raxoik dio ez dagoela zer eginik "Zapaterok Batasunarekin eten ezean"

Espainiako Gobernuko presidente Jose Luis Rodriguez Zapaterok "Batasunarekin moztu ezean" berarekin alferrik ari dela azaldu du gaur PPren lehendakari Mariano Raxoik, berak ez duelako "inoz onartuko terroristekin negoziatzerik". Hori bai, PPk eta PSOEk su-etenaren aurretik zuten "terrorismoaren kontrako itunera" itzuli nahi badu, horretan lagunduko diola berretsi du.

Horixe azalduko dio ostiraleko bileran Zapaterori, Punto Radion gaur azaldu duenez. Gainera, ETA desegin arte Batasunak hauteskundeetara ezin duela aurkeztu ere esango dio.


Etxebarriko Berrikuntza Planak 27 ekintza martxan jartzea aurreikusten du 2022ra bitartean

Besteak beste, proiektuen arteko lankidetza eta garapenerako eta topaketarako erreferentziazko zentro bat sortzea, tokiko irrati emisora bat sortzea, Hozkailu solidarioaren Sarearekin bat egitea, mugikortasun iraunkorra sustatzea edota Etxebarri markari jarraipena ematea zehazten du 2019-2022 Berrikuntza Planak

2019-2022 aldirako Berrikuntza Plana onartu du aho batez Etxebarriko udalbatzak, otsailaren 12an ospatutako osoko bilkuran. Planak 27 ekintza aurreikusten ditu, zortzi ardatzetan eta hiru erronkatan banatuta. Ekintza horien artean nabarmentzekoak dira, besteak beste: topaketa eta lankidetzarako espazio gisa erabiltzeko Smart Gunea sortzea; Etxebarri Martxan osasun sareari jarraipena ematea; tokiko irrati bat martxan jartzea; ‘Etxebarri Solidarioa’ proiektua martxan jartzea, elkartasunarekin erlazionatutako ekintzak bere gain hartzeko; Hozkailu Solidarioa Sarearekin bat egitea; Enpresarekin erlazionatutako Gazte Plana sustatzea; mugikorretarako aplikazioen bidez denda txikiak sustatzea; eta Arratiako tranbia zaharraren bidea erabiliz Basaurirekin eta Bilborekin konektatzeko Bizikleta Plana garatzea.

Berrikuntza Plana IKEI enpresak garatu du eta Etxebarriko Berrikuntza Zentroak dinamizatu du (CIME). Horretarako parte-hartze prozesua abiarazi zuten abendua eta urtarrila artean: abenduaren 13an bilera egin zuten Legizamon jauregian eta bertara 50 herritar baino gehiago hurbildu ziren (Udaleko, zenbait elkarteetako, kirol klubetako, ikastetxeetako, Merkatarien Elkarteko edota udalerriko enpresetako ordezkariak, langileak eta herritarrak). Gainera, udal webgunearen eta Hirix aplikazioaren bitartez ekarpenak egiteko aukera izan zuten herritarrek. Parte-hartze prozesua osatzeko, urtarrilaren 28an kontraste-saio bat antolatu zuten ondoriozko ekintzak zehazteko.


Journey eta Queen, gidatzeko talderik aproposenak

Insurance.com atariak egindako ikerketa batek erakusten duenez, autoan denbora asko eman behar dutenek nahiago dituzte erritmo arinak kantu lasaiak baino.

Zein musika talderen konpainia aukeratzen duzu autoan bidaia luzeak egiteko? Musika jartzen duten horietakoa bazara, hemen dituzu hainbat proposamen.

Insurance.com webguneak egin duen inkesta baten arabera, rock musika da gidatzeko orduan arrakasta gehien duena.

Hain zuzen ere, Journeyren "Don't Stop Believin" kantua izan da erabiltzaileen artean bozkatuena. Bigarren lekuan, Queenen "Bohemian Rhapsody" aurkitu dugu, eta, horren ostean, AC/DCren "You Shook Me All Night Long", Journeyren "Any Way You Want It" eta Tom Cochraneren "Life Is A Highway".

Zalantzarik gabe, bolante aurrean denbora asko eman behar dutenek nahiago dituzte erritmo arinak kantu lasaiak baino.

Aipatutako atariak egindako inkestak erakusten duenez, ABBA, Tom Perry, Michael Jackson, Bruce Springsteen eta Creedence Clearwater Revival ere hautatzen dituzte askok.

Zerrenda, besteak beste, The Beatlesek, Princek, Madonnak eta The Clashek osatu dute.

Zer da zuk entzuten duzuna?


Haur hizkera edonoren eskura uztarria.com-en

Haurtxoei euskaraz zuzentzeko hitzak biltzen ditu

Baite Euskara Elkarteak sortutako ekimena izan zen eta webgunean jaso da

Baite Euskara Elkarteak 2003an haurrei zuzenduriko ekimena aurrera eramatea erabaki zuen. Arrazoia, haur hizkera euskaraz galtzen ari ote zen beldurra izan zen.

Haurrei euskaraz nola hitz egin izan den jaso eta hiztegitxoa osatu zuen. Hiztegia bi zatitan atera zen Baite aldizkarian. Honela zioen orduan Baite-k:

"Zeini ez ote diote txikitan "lolo" esan?, edo "pupua"?... Hala ere, badirudi haur hizkera euskaraz galtzen ari dela. Hori dela eta, Baite Euskara Elkarteak hitz batzuk bildu ditu, eta aldizkarian argitaratu".

Orain uztarriaren webgunean jarri dira edonork eskura izan dezan.


Aratusteei hasiera emateko, Urdelardero

Aratusteei hasiera emateko ostegun gizen egunean, Urdelardero eguna ospatuko dute Eskoriatzan. Herriko ikastetxeetako haurrak baserritar jantzita irtengo dira kalera eskuan ziria dutela (hor sartuta txorizoa, ogi-zatia, sagarra…) eta kantuan arituko dira etxez-etxe gozokiak eskatzen.

Hala, egunean, balkoietatik gozokiak botatzen dizkiete herritarrek, eta Eskoriatzako Udaletik ohitura mantendu eta indartzeko: "Eskoriatzarrak animatu nahi ditugu umeak kantuan pasatzen direnean leiho edo balkoietatik gozokiak bota ditzaten", adierazi dute.

Egitaraua

10:30 Umeen kalejira.

11:30 Txistorra plazan.

17:00 Kuko, Truko eta Bolenwaider

Sarrerak doan dira eta aldez aurretik kiroldegian jaso daitezke.

18:15 Txokolatea plazan (bakoitzak bere edalontzia eraman dezala)

18:30 Eskoriatzako Euskal dantza taldearen emanaldia

Ostean Lantzeko inauteriak dantza

Urdelardero eguneko kantua

Urdelardero

Urdaixa jan da, bazkaixa gero

hor goixen itturri bat

haren gaiñian txoria

ura pil pil etorri

etxekoandre zabala

etxe oneko alaba! !

Aratuste-martitzenean, Kukumarruak

Eskoriatzako pertsonai nagusiak diren kukumarroak jendea zirikatzera eta beldurtzera irtengo dira aratuste-martitzenean, kultura etxetik, 17:15ean.


De Juana Auzitegi Nazionalaren esku uztea onartu du Irlandak

Espainiaren esku geratzeko prozesua abian bada ere, Belsfasteko Goi Auzitegian irekiko da helegite prozesua. Ezezkoa jasoko balu, beste aukera bat izango luke Londresko Auzitegi Gorenean.

Azaroaren 28tik egindako bosgarren auzi saioan Thomas Burgess epaileak Chaos Espainiako Auzitegiaren esku uztea erabaki du. Urte horretako abuztuaren 28an bere omenez Donostian egin zen ekitaldian berak&' || 'nbsp; gutun batean -Chaosek ez zuen omenaldian parte hartu- ustez ''Aurrera bolie'' esaldia idatzita terrorismoa goratu zuela uste du Velasco epaileak. Hain justu, Domingo Iturbe ''Txomin'' ETAko buruzagiak borroka armatuari dei egiteko esaten zuen esaldia dela dio Auzitegi Nazionalako magistratuak. Ulsterreko epailearen esanetan, Chaosek hitzok Erresuma Batuan esan izan balitu delitua izango litzateke Terrorismoaren aurkako Lege britainiarraren arabera.

Duela urtebete ireki zuen Burgessek estradizioaren bidea, ANko magistratuaren akusazioa aintzat hartuta. Espetxean eman dituen 21 urteren ondorioz, (3.000 urteko espetxe zigorra ezarri zioten 25 hilketa burutzea egotzita) estresak jota dagoela argudiatu zuen orduan De Juana Chaosen defentsak. Espainiara eramanez gero, De Juanak berriro ere (zenbait artikulutan heriotza mehatxuak egin zituela leporatu ziotenean egin zuen baraualdia) gose grebari ekin ahal diola eta ondorioz hiltzeko arriskua dagoela adierazi zuen. Azaroan egin zuten azken auzi saioan, De Juanak trauma baten ondorengo estresa, depresioa eta nekea zuela esan zuen psikiatra britainiar batek.

Helegite prozesua, martxan

De Juana Chaos Espainiaren esku geratzeko prozesua abian bada ere, helegiteen prozesu luzea irekiko da orain. Hain justu, Belsfasteko Auzitegi Nagusian (High Court) irekiko da helegite prozesua. Auzitegi horrek De Juanaren eskaera errefusatuko balu, beste bide bat izango luke Londresko Auzitegi Gorenean.

Non dago Jon?

Duela 16 hilabete abiatutako prozesuaren ondotik, Langansiden (Belfast, Ipar Irlanda) agertu da gaur de Juana Chaos Espainiaren esku utziko duten jakiteko. 2008ko udatik bizi da ETAko preso ohia Ulsterreko hirian. Bere abokatuekin eta Irati Aranzabal bikote lagunarekin agertu da Chaos, Non dago Jon? (Jon Antza desagertutako ETAko kidea gogoratuz) galdera zuen kamiseta soinean jantzita.


Mark Knopfler Bilbora dator, 'Get Lucky Tour' kontzertu biraren baitan

Dire Straits taldearen abeslari ohiak azken lana aurkeztuko du gaur Bilboko zezen plazan.

Mark Knopler Bilbora iritsiko da ostiral honetan, hilaren 30ean, Get Lucky azken lana aurkeztera. Dire Straits talde mitikoaren abeslari ohiak Vista Alegre zezen plazan joko du 22:00etatik aurrera. Oraindik ez dira agortu kontzertu honetara joateko sarrerak eta salgai daude&' || 'nbsp; 50 eta 58 euro bitartean.

Azken asteotan, Get Lucky Tour izeneko biran buru belarri dabil Eskoziako musikaria eta bertan estudioko seigarren lana aurkeztu du. Londoneko British Grove estudioetan grabatu du eta Chuck Ainlayren eta Guy Fletcherren laguntzarekin ekoitzi du. Diskoak folk eta blues estiloak nahasten ditu eta Knopflerrek bere bizitzan zehar bizitako esperientziei buruz hitz egiten dute kantuek.


Argazkian ez ateratzeko ariketak

Bulegoan lehenengoz sartu zenean, baietz esango zuen Bartlebyk, egingo zuela eskribau lana. Denborak aurrera egin ahala, ordea, zerbait eskatzen zionean beti erantzuten zion honakoa nagusiari: aukeran, nahiago ez. Giorgio Agambenentzat, besteak beste, Bartleby izkribatzailearen erantzuna desobedientzia aukera adimentsua izango litzateke. Hori izan daiteke halaber José Luisek joan den astean zioenaren harira, telebista ikusteko hirugarrengo modua.

Agamben pentsalari ezinbesteko horietakoa dela esatera nindoan, baina ez ditut neureganatuko kritikariek eta analistek erabiltzen dituzten esaldi kanonizatzaile tentagarrietako bat: erakusketa hau, liburu hau, artelan hau, zientziaren asmakizun hau, jaki hau, telebista saio hau, ezinbestekoak dira. Kanonizatu nahi dutenek normalean beharra izaten dute bere inguruan nolabaiteko sistema arautzaile –eta “auraz” beterikoa– sortzeko, goraipatu duten, artelan, idazle, artista edo musikariarekin nolabaiteko anaitasuna sortuko bada –gutxitan esan daiteke sortzen dela ahizpatasuna edota arrebatasuna–. Izatekotan hemen ezinbestekoa den bakarra, oihanaren erdian bizirauteko bada ere, norbanakoak pentsatzeko, sentitzeko eta irudimena izateko gaitasuna garatzea litzateke.

Ana, Jose Luis, ttakunkideak. Aitorpen ozen bat egin behar dizuet. Iritsi zaizkidan gonbite batzuei “aukeran nahiago ez” esan diet azken urteotan. Umorez eta alaitasunez, hori bai. Aukeran, nahiago argazkian ez atera. Aukeran, nahiago modu ikusezinean burutu izkribatzaile lanbide hau. Aukeran, nahiago telebista ez piztu. Umorez eta alaitasunez, nola ez.

Eskribau hitza kopiatzaile modura itzuli ere itzuli da. Printzipioz idazleok ez ei gara kopiatzaileak, hau da, sormen lanaren bitartez ideiak, gogoetak, narrazioak, poemak eta abar paperera eramateko gaitasuna dugu ezaugarri. Paperera, ordenagailuaren pantailara, bideora, telebistara. Espaziora eta denborara, halaber. Ideiak inorenak edo hobe esanda denonak izan daitezkeela ez da azaldu beharrik, ezta? Edo bai? Ideiak inorenak ez badira, denok baikara kopiatzaileak. Eta ideiak denonak badira, orduan ere kopiatzaileak. Orduan?

Baietz esatea eta ezetz esatearen erdian, badago baietza eta ezetza deuseztatzen dituen tarteko erantzuna: aukeran nahiago ez. Umorez edo sutan amorratuta. Iragan asteotan hemen izandako eztabaidaren hautsak arrotzeko inongo asmorik gabe diot. Oraingoan, gainera, baietz esan diot ttakunkide izateari, alaitasunez, zenbaki borobiletan agertzen zaigun 2010ean murgiltzeko. Eta orduan?

Kanonizatzaileen estetikan ez sartzeko, poetika arrakalez betetakoa, tartean dagoen idazketa eta hizkuntza erabiltzea lagungarria izan daiteke baietz horri heltzeko. Higatutako hitzei hautsa kentzeko ere balio dezake tartean dagoen idazketak. Eta horrekin batera, lanbide –gutxi batzuetan ogibide– moduko honi inguruan jarri dioten “aura” lausotzeko. Argitu beharra dago, kasu honetan “jarri dioten” esaten dudanean, “mantentzen dugu” ere esan nezakeela. Alegia, kopiatzaile garen heinean, azkenean gehienok erabakitzen dugula argazkian edo telebistan ateratzea.

Agur modura erabili ditudan lerrootan modu errizomatikoan aipatutako gogoetak berriro hartu eta luzatzeko beta izango dut datozen (h)errenkadetan. Hori espero dut behintzat, ttakunkideak medio eta tarte.


Biktimen lekukotzak jasoko ditu Foro Sozialak otsailaren 24an

Foro Sozial Iraunkorrak Hitzorduak saioa aurkeztu du; Entzunaz bizikidetza eraiki: indarkeria mota ezberdinetako biktimen lekukotzak Araban izango da izenburua.

Otsailaren 24an izango da topaketa, Gasteizko Europa jauregian. Biktimei buruzkoa izango da V. Foro Soziala, udazkenean, eta, agerraldian Susana Egiak eta Juanjo Espinak azaldu dutenez, egutegi bat osatu dute, hainbat ekimen eta saio antolatuta, "betiere memoriari eta elkarbizitzari buruzko edukiak lantzeko".

Egutegi horren lehen saioa izango da hilaren 24koa: "Sufrimendu guztiak aitortzeko eta erreparatzeko marko bat eraiki nahi dugu. Bertan, adiskidetze sozialari ekarpen gisa, indarkeria mota desberdinetako Arabako biktimen lekukotzak entzungo ditugu".

Sei lagunek hartuko dute parte: Maite Berrocal PSE-EEko Gasteizko zinegotzi ohiak, Pepe Moulia kartzela funtzionario ohiak, Candi Gomez Batallon Vasco Españolek hildako Enrique Gomezen anaiak, Encarni Blanco Guardia Zibilak torturatuak, Blanca Roncal Eusko Legebiltzarreko PSE-EEko legebiltzarkide ohiak eta Rafa Isasi preso zegoen lagun bati bisitan zihoala istripuz hil zen Fontxo Isasiren anaiak.

Horiez gain, AlanMcBride IRA Irlandako Armada Errepublikanoaren biktima ere izango da Gasteizen. Irlanda iparraldean izandako indarkeriaren biktimei babesa emateko sortutako Wave Trauma Center taldeko kidea da. Azkenik, Kristian Herbolzheimerrek errelatore moduan parte hartuko du saioan. Herbolzheimer Conciliation Resouces fundazioaren kidea da.

10:00etan hasiko da saioa, eta parte hartu nahi dutenek email bat bidali behar dute bere izen-abizenak zehaztuz inskripzioak.forosoziala@gmail.com helbidera.


“Udalak zamalkada antolatu nahi du, baina bakarrik ezin du”

Beste ezer baino lehen, argi eta garbi utzi nahi du kultura zinegotzi Eneko Agirrek Udalak zamalkada antolatu nahi duela eta ahalegina egiten ari dela hori lortzeko. “Amorrua ematen du kalean behin eta berriro entzutea Udalak ez duela zamalkada antolatu nahi. Hori gezurra da. Hala balitz, ez genituzke bilerak deituko, ez genuke ezer egingo. Garbi daukagu herrian jendetza mugitzen duen ekitaldia dela, jende askoren gustukoa dela”.

Agirrek aitortzen du lokalaren erabilerarekin arazoak egon direla, baina oinarrian beste arrazoi bat dagoela uste du: “Aspalditik datorren kontua da, ez da iazkoa. Kontuan hartu behar da lokala brigadaren lantokia dela. Bi aldeek izango dituzte kexatzeko arrazoiak, baina guri brigadak eskatu zigunean ez zutela lokala konpartitu nahi oztopoa zelako beraien lanerako, Udalak erabaki zuen Txepetxak ezin zuela han jarraitu eta alternatibak eskaini zitzaizkien. Hala ere, ikusirik Txepetxarentzat lokal hura ezinbestekoa zela, Udal Gobernua prest agertu da erabakia berraztertzeko, eta hala jakinarazi zaie duela bizpahiru aste. Lokalagatik behintzat ez dadila izan. Agian, lehenago egin behar genuen, baina beraiek ere onartu behar dute edozein aldaketa oztopo gaindiezin iruditu zaiela. Eta horren atzean nekea dago. Lokalak eragin handia izan duela Txepetxaren erabakian ezin da ukatu, baina batzutan kosta egiten da azpian egon daitekeen arrazoi nagusia onartzea: 33 urte eta gero nekatuta daudela. Lan handia suposatzen duen ekitaldia da, ordu asko kentzen dituena, eta lekukoa hartuko duen jendea aurkitzea zaila izaten da horrelako lanetan”.

Eredua birplanteatzeko aukera

Zamalkadak berak izan duen eboluzioa ere aintzat hartu behar da Agirreren iritziz. “Lehen zaldiekin egiten zen. Antolatzeko errazagoa eta merkeagoa zen. Gero, Txepetxak erabaki zuen karrozekin hastea, horrek suposatzen duenarekin: ikusgarriagoa da, baina ahalegin handiagoa eskatzen du, lan gehiago eta diru gehiago –10.600 euro iaz–. Gainera, urtero karroza berriak egiten ziren, aurreko urtekoak berrerabili gabe… Eta ahalegin horri denboran eustea nekezagoa da. Azpiegitura handiago behar da, hiru edo lau hilabete lehenago hasi behar da lanean, dena konplikatzen da”.

Bilakaera horren aurrean, larrialdi egoera honek eredu hori birplanteatzeko aukera eman dezakeela uste du Agirrek: “Dagoeneko ez dago astirik karrozak prestatzen hasteko, baina horrek ez du esan nahi zamalkada antolatu ezin denik. Zaldiekin egin daiteke, lehen bezala, eta horrek ez du hainbeste denbora eta ahalegin eskatzen. Lehenengo bileran hala planteatu genuen eta egokiena izan daiteke, herrian interesa badago, zenbait elkarteren artean ardurak banatzea eta koordinatzea. Udalak antolatu nahi du, baina bakarrik ezin du, jende asko behar delako. Laguntzeko eta babesteko prest gaude, baina jendeak erantzun beharko du”. Azaroaren 5erako deitu du Udalak beste bilera bat. Han erabakiko da aurrera egiteko indarrik badagoen. Agirrek berak azpimarratu du Txepetxako kideak prest daudela antolakuntzan laguntzeko: “Gertatu denarekin ikuspuntu ezberdina izan dezakegu, baina eskertzekoa da laguntzeko erakutsi duten jarrera. Prest daude ardura hartzen duenei laguntzeko, dakitena erakusteko”.


Udal artxiboak digitalizatzeko subentzioa jaso dute Leitzak eta Goizuetak

Udal artxiboak digitalizatu egin dituzte Goizueta eta Leitzako udalek. Goizuetan, XVIII eta XX. mende arteko udal akten 40 liburu digitalizatu dira eta XIX. mendea baino lehenagoko 29 liburu historiko ere bai. Eta Leitzan, XVIII eta XX. mende arteko udal akten 54 liburu digitalizatu dira. 18.096 euro kosta dira lan hauek baina Cederna Garalurrek kudeatutako Nafarroako Landa Garapeneko Programa, Leader 4 ardatza programatik 10.734,91 euro jasoko dira. El Corte Ingles informatika enpresa 2010ko urritik 2011ko otsailera aritu zen lanean.


Zinemaldiaren ondoren konponduko dute Okendo aparkalekua

Okendo aparkalekuko sarrera. (Argazkia: Lide Ferreira)

Udalak Okendo parkinaren egitura egonkortzeko proiektua idatzi du, baina lanak ez dira Zinemaldia bukatu arte hasiko, lanek jaialdiari eragin ez diezaieten.

Pasa den astean pitzadurak eta hondoraketak izan ziren aparkalekuan, eta ondorioz zutabeetariko batek lau zentimetroko pitzadura dauka eta besteak zortzi zentimetroko sakonerakoa. Horregatik lehen eta bigarren solairuko 24 leku itxi egin dituzte.

Egoera honek ez du segurtasun arazorik eragiten, kaltetutako egiturak behar bezala zurkaiztuta daudelako. Baina kanpoaldean hainbat neurri hartu ditu udalak. Trafikoari dagokionez, adibidez, Errepublika Argentinarra pasealekutik 3.500 kilotik gorako ibilgailuek debekatuta daukate pasatzea eta trafikoaren abiadura ere murriztu egin dute. Bestalde, motoentzako aparkalekua hustu dute, autobus turistikoa bertatik pasa dadin. Okendo kalean izango du orain geltokia, kaltetuta dagoen eremutik urrundu eta aparkaleku gaineko dardarak ekiditeko.


Euskaraz bizi nahi dut krosa azaroaren 2an

Bortzirietako Euskaraz bizi nahi dut krosa eginen da azaroaren 2an Lesakan, 17:00etan. Izen emateko epea azaroaren 1ean bukatuko da eta herrian Herriko Etxean, ikastetxeetan, euskaltegian, okindegian, Arranon eta Koskilan egin daiteke. 17 urte bitartekoek 2 euro eta 18 urtetik goitikoek 5 euro ordaindu beharko dute. Lasterketari dagokionez, helduek 5.000 metro egin beharko dituzte, aitatxi-amatxiek eta 12-17 urte artekoek 1.000 metro, 7-11 urte artekoek 1.000 metro eta 6 urte baino guttiagokoek 200 metro.


Bilboko Gau Zuria 2019: Ekainaren 14ko egitaraua

Hiriaren urteurrena ospatzeko asmoz, Bilbao 700-III Millenium Fundazioak ekitaldi andana antolatu ditu.

Bilbok bere 719. urteurrena ospatuko du asteburuan (ekainak 14 eta 15) Bilbao 700-III Millenium Fundazioak antolatutako Gau Zuriaren baitan. Aurten, bigarren urtez jarraian, bi gauez luzatuko da Gau Zuria.

Gau Zuriaren hasiera-ordua ezberdina izango da gozatu nahi den emanaldi motaren arabera. Argiztapenak, adibidez, gaueko 22:30ean hasi eta goizeko 02:00etan bukatuko dira. Ikuskizunek, berriz, ordutegi desberdina izango dute emanaldien arabera.

Gainera, lehen aldiz bisitatu ahal izango da egunez ere Gau Zuriaren zirkuituko instalazio bat. Arboria izenekoa, hain zuzen, Casilda Iturrizar parkean jarriko dena. Hauxe izango da ordutegia: ekainaren 14an arratsaldeko 18:00etatik goizaldeko 02:00etara.

Egitaraua1.- FRAKTAL. (EUSKAL MUSEOA)Matematika bidezko soinu eta irudi instalazio interaktiboa. Mapping proiekzioa lurrean eta leihateetako arkuetan, konputazio zientziez eta matematika fraktalez sortutako ikusizko konposizioekin. Euskal museora instalazioaz gozatzera joango den publikoa obraren parte aktibo izango da. Infragorrizko kamera baten bidez mapa bat lortzen da, eta han, ordenagailuko sagu baten antzera, bertaratuek masa bat osatuko dute adierazteko zein zenbaki edo kolore erabiliko diren une bakoitzean. Publikoaren presentziak matematika fraktala sortzen du eta naturako objektuak interpretatzen ditu forma organikoak marrazteko eta soinu-sentsazioak sentitzeko. Matematika horrek portaera kontaezinak eta pieza bakanak sortzen ditu.

Ekainak 14: 22:30etik 02:00etara, etenik gabe.2 eta 3.- LOS EXTINTOS / UNIVERSE. KALEKO ANIMAZIOAArgi eta soinuzko desfile ibiltariak, fantasiazko mundu batera garamatzatenak.Ekainak 14: 20:30etik 00:00etara.4.- EHUNDURA. (ARRIAGA PLAZA)Mapping orijinal honekin Arriaga antzokiko fatxada estaliko da. Proiekzio jarraitu batek modu pausatu eta harmonikoan dekoratuko du eraikin hori gau osoan. Publikoak noiznahi gozatu ahal izango du ikuskizunaz, Arriaga antzokia etengabe egongo baita argiztatuta.Ekainak 14: 22:30etik 02:00etara. 5.- ITSASADARRAREN MENDEBALDEAN. (RIPA KALEA)

Itsasadarraren mendebaldeko banda prest dago Saloonera hurbiltzen diren kanpotar inkautoak lumatzeko. Dirua, kartak eta endalar-freskagarria izango dira mendebaldeko estilo petoan eskainiko den magia-ikuskizun honen osagaiak. Magiaz betetako ikuskizun parte-hartzaile umoretsua publikoaren gozamenerako.Hurbileko magiaren eszena Gau Zuriko publikoari hurbildu nahian, Tor eta Txoborro magoek mendebalde urruneko legendak hartuko dituzte oinarri ikuskizun magiko eta paregabe bat eskaintzeko. Mendebaldeko saloi mitikoetako giroa, kartaz, tranpatiz eta iruzurgilez betea… horixe izango da ikusgai Ripa eta Villarías kaleetan.Ekainak 14: 20:30etik 02:00etara.6.- KALEIDOSKOPIOA. (AREATZAKO PASEALEKUA)Itsasargi baten barruan kaleidoskopio handi bat egongo da, publikoak berarekin elkarreragin dezan eta, instalazioaren buru optikoaren errotazioa aprobetxatuz, ispiluak biraraziko ditu azkenik gabeko mugimendu batean.Ekainak 14: 22:30etik 02:00etara. 7.- MARGO BIZIAK. (BILBOKO UDALETXEA)Udaletxea forma eta kolore orijinalez jantziko da, bideo-proiektoreen bitartez zuzenean margotuta. Marrazkiak eta proiekzioa konbinatzen dituen sistema batek koloreztatuko du zuzenean Bilboko Udaletxeko fatxada.Ekainak 14: 22:30etik 02:00etara. 8.-KOLOREZKO KIMUAK (CAMPO VOLANTÍN PASEALEKUA)Made in Bilbao lanpara-tulipak Campo Volantín pasealekuan jarri dira aurten. Kolorezko Kimuak instalazioa Bilbao 700-III Millenium Fundazioak ekoitzi eta gauzatu du Tejidos Matías saltokiaren laguntzarekin. Performance hau 100 bat tulipak osatzen dute, oihal eta estanpatu desberdinekin Gau Zurirako diseinatu eta fabrikatuak. Bilboren urteurreneko ospakizunetan hiriko hainbat gunetara egokitutako instalazioa da. Aurten, Kolorezko Kimuak tulipa-bodegoia Campo Volantín pasealekuan jarriko da, eta hortik abiatuta ibilbide bat egingo du udaletxeko instalazioetatik Albia eraikinaren fatxadan proiektatuko den Gran Arcade jolas interaktiboraino.Ekainak 14: 22:30etik 02:00etara. 9.-GRAN ARCADE. (ALBIA ERAIKINEKO FATXADA)Gran Arcade tetris-jokoan parte hartzera hurbiltzen den publikoak aukera izango du Albia eraikinaren fatxadan proiektatuko den bideojoko klasiko horretan jokatzeko. Jokalariak binaka lehiatu ahal izango dira denbora jakin batez tamaina handiko instalazio horretan. Campo Volantín pasealekutik jokatu ahal izango da.Ekainak 14: 22:30etik 02:00etara. 10.-FRONTIER. (BIZIKIDETZA PLAZA)Instalazio honek zalantzan jartzen ditu mugei buruzko gure nozioak eta errealitatearen interpretazioa. Elkarrizketa bat ordenaren eta desordenaren, errealitatearen eta bere interpretazioaren artean. Ekainak 14: 22:30etik 02:00etara. 11.-ARGIZKO IZAKIAK. (URIBITARTE KALEA)Bideomapping instalazio honek Bilboko semaforoetan bizi diren silueta txiki eta argitsuak “erreskatatuko” ditu. Asperturik laukitxo batean bizitzen, semaforoetako gizontxoek jauzi egingo dute kanpora egoera harrigarriak sortzeko hiriko elementuekin elkarreraginez.Ekainak 14: 22:30etik 02:00etara.

12.-NEFELIBATA. (URBITARTE PASEALEKUA)Kanpotik argitutako 64 esferak zeru bat osatzen dute, ekitaldi honetarako prestatutako soinu-banda batek eragindako argi-sekuentziak sortzen dituena. Zorua, berriz, ispilu bat izango denez, sabaia islatuko du eta ikusleari sentiaraziko dio murgilduta dagoela, esferen irudi dinamikoak goitik eta behetik helduko zaizkiolako. Ekainak 14: 22:30etik 02:00etara. 13.- STEPS OF FAITH. (ZABALGUNE ERAIKINA)Argi eta soinu instalazio honek erronka jotzen dio ikusleari korrontea pasabideetatik gurutza dezan, argi digitalezko ibai baten gainean ibiliz. Steps of faith korrontea aldatu eta eraldatu egiten da denborarekin, errepikatu gabe, eta badaki aldatzen bere norabidea, abiadura eta intentsitatea. Gau Zurirako proposamen hau zeharkatzen duen bisitaria argiak eta soinuak inguratua geratzen da, ikusezin bihurtua, eta aukera du modu intimoan bizitzeko etengabe aldatzen ari den lurralde ezezagun hori zeharkatzearen ekintza. Ekainak 14: 22:30etik 02:00etara. 14.- GNOMOAK (MUTUALIA ERAIKINEKO LORATEGIA)Izaki txikiz populatutako basoa, musikak lagundurik. Ekainak 14: 22:30etik 02:00etara. 15.- BIDE URDINA. (ERCILLA KALEA)Ercilla kaleko oinezkoen pasabideko farolak itxuraldatu eta argiz jantziko dira Bilboren sorreraren urtemuga ospatzeko.

Ekainak 14: 22:30etik 02:00etara.

16. SFERA. (AZKUNA ZENTROA)Argi-esfera handi bat, soinu-konposizio batekin sinkronizatua eta angelu desberdinetatik ikusten diren distira hipnotiko eta harrigarriak sortzen dituena. Esferak 315 bonbila ditu, eta denak kontrolatzen dira denbora errealean horretarako sortutako software baten bidez. Ispiluz osatutako azalera batek makinak ezkutatzen ditu eta argi-bola handi bat ikusarazten dio publikoari, angelu desberdinetatik ikusten diren isla hipnotiko eta harrigarriak sortzen dituena.

Ekainak 14: 22:30etik 02:00etara. 17.- RYTHMUS (INDAUTXU PLAZA)Argi-totem interaktiboen multzo zirkular batean aurrez aurre konektatutako bi pertsonaren bihotz-taupadak birsortzen dituen instalazioa da Rythmus. Gau Zuriko esperientzia hau probatzera ausartzen diren pertsonen bihotz-taupadek ematen diete bizia totem horiei.

Ekainak 14: 22:30etik 02:00etara. 18.- GAUERDIKO LORATEGIA (MISERIKORDIAKO LORATEGIA)Ingurune natural batean kokatutako instalazio multzoa, bisitaria esploratzaile bihurtzen duena eta gonbit egiten diona berriro deskubritzera inguruko magia. Asmoa da berreskuratzea parkeek iparraldeko tradizioetan betidanik izan duten misterio, alegia eta sorginkeria airea. Balioan jarri nahi dira gure berdeguneak, eta ingurunearekiko konexioa berreskuratu nahi da Miserikordiako parkean kokatutako elementu magikoak deskubrituko dizkigun ibilbide batean barrena.

Ekainak 14: 22:30etik 02:00etara. 19.- ARBORIA (CASILDA ITURRIZAR PARKEA)Arboria pasabide bat da Arcadiako paradisu galdura. Argizko egitura puzgarri honek hiru kupula ditu, 8 metroko altuerakoak eta dodekaedro izarkara itxurakoak, eta bakoitza kolore batekoa (gorria, berdea eta urdina). Eta, horrekin batera, Ekuadorreko Baso Hodeitsuko soinuak eta ikuskizun honetarako sortutako piano konposizio bat entzungai. Instalazio hau zabalik egongo da egunez ere.Ekainaren 14an arratsaldeko 18:00etatik goizaldeko 02:00etara. 20.- 7 MINUTU (CASILDA ITURRIZAR PARKEKO PERGOLA)Performance honek Bilborekin lotutako zazpi istorio kontatuko dizkigu 7 minutuko antzezlan laburretan. 7 sofa, 7 pertsonaia eta 7 istorio, gure hiriko pasarterik bitxienetako batzuk ezagutzeko formatu desberdin batean. Publikoak esperientzia intimo bat biziko du Bilboko pertsonaia esanguratsuenetako batzuen eskutik.Ekainak 14, arratsaldeko 18:00etatik gaueko 22:15etara (irrati-sofak) eta gaueko 22:30etik goizaldeko 02:00etara zuzeneko emanaldiak.21.- EUTERPE (ARTE EDERREN MUSEOA)Euterpe eskulturaren ingururako moldatutako lan koreografikoa, The Big Game piezako materialetatik abiatuta. Museorako sarrera dohainik 21:00etatik 00:00ra.Ekainak 14. Emanaldiak: 22:30, 23:15, 00:00, 00:45. 22.- IBERDROLA JAZZ ERRITMOAN (IBERDROLA DORREKO ATRIOA)Cool Jazz garbienaren zapore eta estiloarekin, Joshua Edelman piano-jole newyorktarrak eta Sweet Jazz Delicacy taldeak 50eko hamarkadako New Yorkera garamatzate omenaldi bat egin beharrez sormen, inspirazio eta bikaintasun musikalaren gailurra jo zuen garai oparo hari. Eszenaratze honekin betiko balada liriko intimoen lilura eta sinpletasun zoragarria biziberritzen zaigu, entzuleak gogora eta goza dezan. Esperientzia ahantzezina.Ekainak 14. Emanaldiak: 22:30, 23:15, 00:00 eta 00:45etan. Sarrera librea aforoa bete arte.23.- SUSTRAIETATIK (DEUSTUKO UNIBERTSITATEA)Adierazpen artistiko desberdinen ikuskizunak Deustuko Unibertsitateko klaustroan.Ekainak 14: 20:30etatik 00:30etara bitartean.24.- IPURTARGI TXALAPARTARIA (EHU-UPV)UPV-EHUren Bizkaia Aretoa eraikinean jarritako argi- eta soinu-instalazio interaktiboa. Ikusleak instalazioarekin elkarreragingo du, eraikinean islatuko diren argi efektuak eta soinu nahiz ikusizko sekuentzia erakargarriak sortuz. Argi eszena horiek txalaparta bat manipulatuz sortuak dira. Instalazio honen eduki formala eta teknologikoa UPV/EHUko Arte Ederren fakultateko Arte Garaikide Teknologiko eta Performatiboko Masterreko ikasleek egin dute, eta elkarreragina sortzen duen programa informatikoa ere UPV/EHUn bertan eginiko ikerketa-lan baten emaitza da. Ekainak 14: 22:30etik 02:00etara.25.- SUGARRAK (ARRUPE-DEUSTUKO ZUBIA PASABIDEA)Ikuskizun hau Itsasadarrean barrena ibiliko da bi elementu hauekin: sugarren baleta eta herensugea, soinu-banda oso dramatiko eta indartsu batek lagundurik. Ekainak 14: 22:30; 23:30 eta 00.30ean.26.- ITSASARGIAK (EVARISTO CHURRUCA KAIA)Gau Zurirako galaz jantzitako kale- farola ilaren artean ibiliko gara, paseoan eta argazkiak egiten. Evaristo Churruca moilako farolek iragarriko dute iritsi dela Bilbora GAU ZURIA.Ekainak 14: 22:30etik 02:00etara.

27.- THE LAKE OF LIGHT (EUSKALDUNA JAUREGIKO URMAELA)Ikuskizun honek esperientzia paregabeak eskaintzen ditu elkarrekin konbinatuz argi-efektu zoragarriak eta argiztapen orokorrarekin eta soinu inguratzailearekin sinkronizatutako konposizioak.

Ekainak 14: 22:30etik 02:00etara.28.- FANTASTIC PLANET (EUSKALDUNA JAUREGIA)Gizaki itxurako figura handiek inbadituko dute hiria Bilboren urtemugako gauean. Pertsonaia baketsu horiek Euskalduna Jauregiko teilatuan lur hartuko dute eta gure planeta esploratuko dute lasai eta adeitsuki. Ekainak 14: 22:30etik 02:00etara.29.- ASMAKIZUNEN AZOKA (BILBOKO ITSASADARRA ITSAS MUSEOA)Hainbat asmakizun eta makina zientifikoz osatutako instalazioa. Bertan agertzen dira aisialdirako zientzia, magnetismoa eta argindarra, telegrafoa, irratia, jarraitutasuna eta energia.

Ekainak 14: 20:30etik 00:30era.


Go!azenen aurrestreinaldia izango da Azkoitian, azaroaren 1ean

Bigarren denboraldiaren arrakastaren ondoren, Go!azen telesailak hirugarren denboraldiari ekingo dio, eta haren aurrestreinaldia izango da Azkoitian, azaroaren 1ean. Denboraldi berriko lehenengo kapitulua emango dute Baztartxo antzokian, 18:00etan. Sarrerak egunean bertan leihatilan erosi ahalko dira, bi eurotan.


Hebe de Bonafini: Mayo Plazako ama baten testigantza gordina

«Hastapenak gogorrak izan ziren», gogoratu du Hebek; «seme-alabak desagerrarazita eta militarren aurrean geu baino ez geunden». 1977ko apirilaren 30ean, Mayo Plazan jarrita zeudela, poliziak ibiltzeko esan zien, salbuespen egoera zela-eta, ez zutela han egoterik. Horrela jaio zen oraindik ere, ostegunero, arratsaldeko 15:30ean egiten duten protestaldia. Askok ronda esaten badiote ere, beraiek martxa hitza nahiago dute. Euren ustetan, ronda leku batean bueltak ematea baino ez da eta amak abian daude. «Gutariko hiru bahitu zituztenean, txarto pasatu genuen; momentu gogorra izan zen hura». 1977ko abenduaren 8an, 9an eta 10ean, infiltratuta zuten Astizen aginduz (Armadako kapitain ohia) Mary Ponce, Esther Balestrino eta Azucena Villaflor desagerrarazi zituzten. Escuela Superior de Mecánica de la Armadatik (atxiloketa eta tortura gune klandestinoa) pasarazi eta, ondoren, Río de la Platako uretara bota omen zituzten. Ez zen edonolako krimena izan, biktimak antolakuntza kontzeptua garatu zutenak baitziren. «Lehenengo hamar hilabeteetan, hamalau ama izatetik berrehun izatera pasa ginen, eta bahiketek kolokan jarri zuten hasitakoa, baina jarraitzea erabaki genuen. Plaza garrantzitsua zen, gotorlekua genuen. Diktadurek ez dute pentsatzen uzten, eraso egiten dute, eta, ahal den moduan, aurre egin behar zaie. Hazi egin ginen, amak berriro elkartzen hasi ginen. Egoera gogortzen hasi zenean, hedabideek, etengabe gure seme-alabak zertan ari ziren galdetzen zutenean, amatasuna sozializatzeko erabakia hartu genuen, ama bakar bat ere ænire semeak ez du deus eginÆ esatera behartuta egon ez zedin. Guztion amak bilakatu ginen: gerrilarien amak, serorenak, abadeenak, nerabeenak», dio Hebe de Bonafinik.

Pintadak hiltzaileei

Hiltzaileen eta errepresoreen etxeak nabarmentzea erabaki zuten gero. Beraien izenak hormetan eta espaloietan idaztea. «Oso ekimen gogorrak egin genituen, ezta? Beraiekin aurrez aurre egoten saiatzen ginen, gatazka sortuz; beraien etxeetara, zeuden jatetxeetara, elizara joaten ginen, jendearen beldur izan zitezen. Denbora aurrera joan ahala, epaiketek zuten garrantzia ulertu genuen, baita seme-alabek arazo sozialengatik eman zutela bizitza, eta arazo sozial itzelak zeuden garai haietan. Inork ez zituen bere gain hartzen eta orduan, gatazkan laguntzea erabaki genuen: grebak, lantegien okupazioak... 1986an hasi ginen horrelakoetan eta beste une politiko baten protagonistak ginela sentitu genuen. Diktaduraren biharamuna zen: militarrek alde egin zuten, bai, baina utzitako egoera politikoa oso larria zen». Urte haietakoak dira militar hiltzaileen zigorgabetasuna bermatu zuten legeak. Garai hartakoak dira, halaber, goseteak eta herri matxinadak. «Jendea pozarren zegoen, Raúl Alfonsín Jaungoikoa zela pentsatzen baitzuen eta Plazara joaten ginenok itsusi egiten genuen; kritikatzen gintuzten, terrorista deitzen ziguten». Amen aurkako erasoak hasi ziren berriz, Plazan egoteagatik, zeuden arazoei aurre egiteagatik, justizian ez sinesteagatik. «Berriro egin behar izan genion aurre gizarteari, baina hartan seme-alaben borrokaren zergatiaz jabetuta». Gatazken berri eman eta errepresioa oztopatzea zeregin inportanteak izan dituzte, baina ez bakarrak: «Aurrerago, fabrika okupatuak agertu zirenean, ekoizteko laguntza eman genuen. Mahai gainean ipini genuen dena: kontu korronteak, Fundazioa, denetarik, baita gure unibertsitateko irakasleak ere, obreroei kudeaketa eta administrazioa zer ziren irakats ziezaieten. Borrokan lagundu nahi genuen, geuk ere borrokari ez geniolako uko egingo. Egia da seme-alabak ez zirela berragertuko, baina harrezkero jaiotako beste gazte guztiak ere seme-alabak ditugu. Orduan, eman ditugun urrats horiek ez dakit lorpenak diren, baina geuk horrela hartu ditugu: seme-alabek egiten zuten politika sakontasun handiagoz ezagutu dugu; zergatik egiten zuten egiten zutena, eta zer nahi zuten. Bidegabekeria gero eta handiagoa den heinean, hobeto ulertzen dugu beraien borroka zein zen».

Kirchner, semeetako bat

Ez dirudi Hebe de Bonafinik 78 urte dituenik, hain kementsu eta gazte ikusita. Bulegoko horman duen argazkiari begiratu diogu: Hebe bera Néstor Kirchner presidenteak lagundurik. «Gure semeetako batek Plaza zeharkatu du Presidentearen aulkian jezartzeko». Amek presidente bati onespena eman dioten lehenengo aldia; ekaitza politikoa hasia da. «Egungo Gobernua heldu zenean, orain dela ia lau urte, proiektu ezberdintzat jo genuen. Pentsatu genuen Gobernuaren proiektua gure eskuetan hartu behar genuela, ondo dagoena bultzatu eta txarto dagoena salatu. Sekula egon ez den jarrera zabalik dagoela nabari dugu, Giza Eskubideetan eta beste arlo askotan ere. Une politiko sinestezin hau ez genuke ezerengatik aldatuko». Egia da presidentearen eraginez bertan behera utzi zirela militarrentzako barkamen legeak, baina errepresioak badirauela adierazi diogu; eta Kirchnerren inguruan dauden asko -Buenos Aireseko gobernadore Felipe Solá edota Alberto Fernández gobernu burua, esaterako- Duhalderen errepresioari zein azpijokoei lotuta daudela. «Geuk hori guztia ez dugu onartzen. Probintzietan asko dira Kirchner zaleak ez direnak, presidentearen alde egotearen planta egin arren. Gobernuan ere facho asko dago, eta nortzuk diren esaten diogu presidenteari. Ez dugu uste dena ondo dagoenik. Solák kristoren zorra dauka nirekin: beraiek torturatu egin zuten alaba, duela bost urte, La Platako nire etxean. Dena den, orain, ondasunen banaketa pobreen esku egon dadin ari gara lanean; ez dadila, aurrekoetan bezala, alkate eta gobernadorearengana joan. Horien gustuko ez da, jakina, baina ez da gustu kontu bat, ez da lagunarteko kontua». Ea gizarte mugimenduentzat dena Gobernuaren esku uztea kaltegarria ez ote den izango galdetu diogu. «Guk ez diogu mobilizatzeari uko egin. Bidegabekeria salatzen duten irratia eta aldizkaria ditugu. Plaza daukagu ostegunero. Hala ere, Marcha de la Resistencia -ezkertiarrek urtero egin ohi zuten 24 orduko ibilaldia-, beharrik izan arte behintzat, ez dugu berriz egingo, gure ustetan etsaia ez dagoelako Casa Rosadan, egun beste nonbait dago».

Chávez eta Latinoamerikako batasuna

Argentinaz gaindi, Latinoamerikako egoerari buruzko iritzia ere eman digu de Bonafinik: «Uste dugu Latinoamerikan une politiko ezberdina dagoela eta ezin dugula aukera alferrik galdu. Chávezen iraultza, esaterako, bozken bidez heldu da, guztiz berria da hori. Chávez kristoren pertsona ona da, geniala. Aurrera daraman politikak Latinoamerikako batasunera hurbiltzen gaitu. Ez dago bakarrik, hor baitaude Fidel, Evo, Kirchner eta Lula, ezberdintasunak egon arren. Interesgarria da oso. Hemen, adibidez, La Platako Río Santiago ontziolan egin duen eskaerak 2.500 pertsonentzako lana ekarriko du. Ondo dabilena sostengatu beharra daukagu. Zenbat urte geratzen zaizkigu amei Latinoamerikako batasuna, hasia bada ere, ikusi ahal izateko?». Bere esanetan, hobe da Lula, nahiz eta Chávez bezalakoa ez izan, beren alde izatea; «ez dadila bestaldera joan, hurbil dezagun gurera. Uruguaykoa, berriz, hondamendi hutsa izan da, presidenteak huts egin die herritarrei eta baita Frente Amplioko jende askok ere. Ez guztiek, baina haietako asko, tupamaro izandakoak... Zur eta lur geratzekoa da». Euskal Herrian aski ezaguna den Eleuterio Fernández Huidobro idazle tupamaro sutsuena dakar solasaldira: «Huidobro duela asko aldatu zen. Behin, muturrekoak izatea leporatu zigun eztabaida batean eta esan nion nik: Huidobro, zuk irakatsi zenidan lehergailu bat zelan egin, horren inguruko liburu bat idatzi zenuen; zelan aldatu zara horrenbeste? Ufa, bere buruaz beste egin nahi izan zuen. Militarrentzako zigorgabetasunaren legeak ez deuseztea larria izan da».

Euskal amekin elkartasuna

PP agintean zegoela, Mayor Orejak ETA goraipatzea leporatu zien amei. 2000ko abenduan, talde txiki bat -De la Rúa presidentea, Aníbal Ibarra alkatea eta Joan Manuel Serrat tartean- elkartu zen «terrorismoaren» kontra. Clarín egunkariak berriz, gezurra zioen Heberi buruz: «... euskal terroristak defendatzeko gai, Aita Santua kritikatzeko gai dena edo Dorreen kontrako erasoak justifikatu dituena...». De Bonafiniren hitzetan, «alde batetik, Espainiako Estatuko hainbat lekutan genuen laguntza oro galdu genuen, interesgarria zen laguntza ekonomikoa. Baina euskal amei emandako sostenguaz arnegatzea, gure seme-alabak edukitzeaz arnegatzea da. Hura guztia galdu genuen, baina amak ez ginen iritziz aldatu. TVEk deitu zidan: esandakoaz publikoki damutuz gero, proiektuekin segituko zuten. Preziorik ez nuela esan nien nik, proiektuak diruz egiten zirela, baina amek egiten duguna ezin dela erosi. Hogeita hamar urte hauetan maite gaituen jendearen maitasuna bereganatu dugu, eta maite ez gaituztenek ez dute inoiz egingo». Segituan, eten berri den Euskal Herriko bake prozesuari heldu dio: «Irlandan aurrera atera zen, azpitik sute baten batek iraun arren. Bizitzan gauza orok dauka bere momentua, baita bakeak ere. Geuk ere prozesuan parte hartzeko gure burua aurkeztu dugu, bakea beharrezkoa delako; ez dadila hilerrien bakea izan».


3-0 irabazi dio Mondrak Aretxabaletari; Antzuola ere, garaile

Parekatua izan da lehen zatia, baina bigarrenean hautsi da partidua. Markel Gonzalezek, Mikel Aizpuruak eta Andoni Aizpuruak egin dituzte etxekoen golak. Hori Preferente mailan; Ohorezko Erregionalean, berriz, Antzuolak irabazi egin du Martutenen, 1-2.

Preferente mailako derbia bigarren zatian erabaki da Mojategin. Lehenengoan ez da aukera askorik egon; atsedenaldiaren ostean, ordea, iritsi dira golak.

Nahikoa azkar iritsi da 1-0ekoa, falta baten jaurtiketaren ostean, bigarren zutoinean, Markel Gonzalezek hankarekin behetik egina. Bigarrena, handik gutxira: Mikel Aizpuruak, aldaratze bat aprobetxatuta. Kontraerasoan egin du hirugarrena Mondrak, Andoni Aizpuruaren bitartez.

Golek lasaitasuna eman diote Mondrari, eta baloia hobeto jokatu dute, ondorioz, bigarrebn zatian. Azkenean, lehenengo zatiak pentsatu arazi zezakeena baino errazago irabazi du Mondrak. Mutrikuk ere irabazi egin du; hortaz, bigarren postutik hiru puntura jarraitzen dute arrasatearrek. Datorren jardunaldian liderraren zelaian jokatuko dute. Aretxabaletako bigarren taldeak ere eroso jarraitzen du sailkapenean.

Antzuolak irabazi

Ohorezko Erregionalean, berriz, ezustekoa eman eta etxetik kanpo irabazi egin du Antzuolak. Sailkapeneko azkenak 1-2 irabazi dio erdi aldean dabilen Martuteneri.


Marcosen agiriek markatu dute altxamendu zapatistaren 19. urteurrena

Komandanteordeak Enrique Peña Nieto presidentearen aurkako oposizio «zibil eta baketsua» iragarri du

Atzo hemeretzi urte, EZLN Askapen Nazionaleko Armada Zapatista Chiapasen (Mexiko hego-ekialdean) altxatu zen, indigenen eskubideen alde borroka egiteko asmoz. Urtero bezala, aurten ere altxamenduaren urteurrena ospatu dute zapatistek, baina aspaldi ez bezalako jendetza bildu, eta aurrekariak bildu dira aurtengo ospakizunotan. 40.000 pertsona inguruk bat egin zuten Chiapasko hainbat komunitatetan abenduaren 21ean, maien egutegi aldaketa zela-eta EZLNk antolatutako martxa isiletan, komunitate indigenen beharrak bete gabe daudela gogorarazteko. Herenegun, berriz, EZLNko Marcos komandanteordeak sinatutako hiru komunikatu eman ziren argitara, «datozen egunotan» zapatismoak bultzatutako hainbat ekinaldi «zibil eta baketsu» aurkeztuko direla iragarriz.

San Andresko Itunak gogoan

Ekinaldiokin, Enrique Peña Nietorekin boterera itzuli berri den PRI Alderdi Iraultzaile Instituzionalaren aurkako oposizioa egingo du zapatismoak. Eskaera ere egin dio Mexikoko presidente berriari: Ernesto Zedillo alderdikideak EZLNrekin sinatu zituen San Andresko Itunak bete ditzala. Itun horiek indigenen eskubideak eta kultura Mexikoko Konstituzioan onartzea eta jasotzea aurrikusten zuten, baina ez da oraindik halakorik gertatu.

Peña Nietok Gobernazio ministro izendatu duenak, Miguel Angel Osorio Chongek, hauxe esan zuen abenduaren 21eko manifestazioen karietara: «Zapatistek ez gaituzte ondo ezagutzen». Marcosek igandeko komunikatuetako batean erantzun dio esanez zapatistek oso ondo ezagutzen dituztela Mexikoko Gobernuko kide berriak. Horietako zenbaiten inguruko datuak eman ditu segidan.

PRI ez da EZLNko buruaren kritiken jomuga bakarra, ordea. «Militarki, politikoki, sozialki eta ideologikoki» zapatismoaren aurka egitea leporatu dio Nietoren aurkari nagusi Andres Manuel Lopez Obradorri. Hedabide handien aurkako kritikak ere egin ditu, zapatisten ideiak isilarazten aritu direla eta.


Urratsak kontrako norabideetan

Handitzen ari da Sestaoko ACB altzairu lantegiko ekoizpena: hamabi orduko lan txanden ordez, zortzi ordukoak ezarri ditu, eta, hala, langile gehiagori eman die beharra. Leioako Vicrila beira lantegia, ordea, hartzekodunen bila dabil, joan den astean hautagai bakarrak atzera egin baitu.


Alberto Iñurrategi: 'Eguraldiak ez digu utzi Gashembrum II saiatzen'

Iñurrategik, Vallejok eta Zabalzak ez dute Gashembrum IIko gailurrik zapalduko. WOPeko espedizioaren eguraldi baldintzak ez dira egokiak saiakera egiteko.

Iñurrategik, Vallejok eta Zabalzak ez dute Gashembrum IIko gailurrik zapalduko. WOPeko espedizioaren eguraldi baldintzak ez dira egokiak saiakera egiteko.